title: Krityske jonge boeren komme mei eigen feriening en foarstel

maintext:
In groep krityske jonge leden fan suvelkoöperaasje FrieslandCampina praat tiisdeitejûn yn Easterein mei foarsitter Frans Keurentjes en CEO Hein Schumacher fan FrieslandCampina. Om sterker te stean hawwe de krityske boeren de feriening 'Het Vrij Coöperatieve Woord' oprjochte.
De krityske boeren binne der foaral min oer te sprekken dat de suvelkoöperaasje boeren dy't mear molke oanleverje dêr minder jild foar jaan wol. In koöperaasje is der foar om de leden in knappe priis te beteljen foar de levere molke, en moat dy leden net beheine yn harren bedriuwsfiering, seit wurdfierder Fokko Venema fan Het Vrij Coöperatieve Woord.
Eigen foarstel
Het Vrij Coöperatieve Woord hat yntusken al mear as hûndert leden. Sy hawwe ek in eigen foarstel makke foar de molkepriis fan de koöperaasje en sille dat woansdei buorkundich meitsje. It plan fan de feriening giet út fan romte om te groeien foar jonge feehâlders. As de koöperaasje dêr net nei harket, bestiet it risiko dat jonge boeren oerstappe nei konkurrinten as A-ware op It Hearrenfean.
Gjin winst
FrieslandCampina wol boeren dy't mear as oardel persint groeie yn de molkeproduksje tsien eurosinten de liter minder betelje. Neffens Fokko Venema meitsje de boeren dan gjin winst mear. Hy wol dat it foarstel fan de suvelkoöperaasje op syn minst oanpast wurdt. As dat net bart, wurdt it foar feehâlders hiel dreech om harren bedriuw te ferkeapjen of oer te dragen oan in jonge boer.
Utwreidzje
It is op dit stuit sa dat in jonge boer dy't in pleats oernimt hast altyd besiket om út te wreidzjen. Sûnder dy mooglikheid is it foar jonge boeren dreech om in goeie takomst op te bouwen, sa seit Venema. De wurdfierder melkt 220 kij yn it Grinslanner Sebaldeburen. Hy giet tiisdeitejûn net nei de diskusje mei Keurentjes en Schumacher yn Easterein, want dy is ornearre foar boeren fan 35 jier en jonger. Venema is mei syn 37 jier dêr krekt te âld foar.


description: In fisker dy't moandeitenacht op de Noardsee oerboard sloech, is troch meiwurkers fan in oare fiskersboat út it wetter rêden. Twa helikopters en rêdingsboa

title: Oerboard sleine fisker rêden út de Noardsee

maintext:
Nei in oere fûn
Ek it skipfeartferkear waard alarmearre en frege út te sjen nei de oerboard sleine fisker. De 21-jierrige man waard goed in oere nei it begjin fan de sykaksje yn it wetter fûn. Hy wie oansprekber, mar wol flink ûnderkuolle. De fisker waard dêrnei mei in helikopter nei Den Helder brocht. Hy is nei it sikehûs ferfierd foar fierder ûndersyk.

fasttext_language: fy


title: FNP wol berneboargemaster yn Waadhoeke

maintext:
Der moat in berneboargemaster komme yn de gemeente Waadhoeke. Dat fynt de FNP yn dy gemeente. De partij tinkt dat in berneboargemaster helpe kin om bern fan basisskoallen op in boartlike wize yn 'e kunde komme te litten mei de gemeente.
Op dit stuit is Hayo Apotheker tydlik boargemaster yn Waadhoeke. Mar op 31 oktober komt der in nije, fêste boargemaster. Neffens de FNP is dat ek in moai momint om mei de berneboargemaster te kommen. Sa'n berneboargemaster kin yn de gemeente mei de 'echte' boargemaster meigean by iepeningen, Keningsdei, de yntocht fan Sinteklaas ensafuorthinne. Dêrneist kin de berneboargemaster ek in eigen programma hawwe, sa as in wurkbesite oan in skoalle yn Waadhoeke.
As de komplete ried posityf reagearret op it foarstel, dan sille de basisskoallen noch foar de simmerfakânsje fan 2018 in brief krije fan de gemeente om bern út groep 7 of 8 op te roppen om te 'sollisitearjen' nei it berneboargemasterskip.


description: Mei it waarme waar is it wol dreech troch te wurkjen. Mar hoe swier is it wurk eins en hoe sit it mei it pensjoen?

title: FIDEO: Bealgje, dat is 't, hurd wurkje yn 'e hjitte

maintext: De hearen Visser binne drok dwaande oan de wei. Mei it waarme waar is it dochs in stik dreger as dat it gewoanwei is, mar it falt te dwaan. Ien ding is wis, de manlju fine dat it nei 40 jier wurkjen it wol tiid is foar pensjoen.


title: Vitens lansearret fernijde kuierapp

maintext: Wetterbedriuw Vitens hat in fernijde kuierapp lansearre. Op fyftjin plakken yn Nederlân kin oan de hân fan de app in rûte rûn wurde. Dy giet dan troch in gebiet dêr't Vitens it drinkwetter út de grûn hellet. Yn de app wurdt ek ynformaasje jûn oer dy wetterwinning. Twa fan de rûtes gean troch Fryslân, om krekt te wêzen troch wingebieten op It Amelân en Skylge. Dy lêste rûte is fiif kilometer lang, de earste acht.


title: Underwiispriis foar profylwurkstikken learlingen Bogerman

maintext:
Twa learlingen fan de kristlike skoalmienskip Bogerman yn Snits hawwe in KNAW-ûnderwiispriis wûn. Hinke Lise Hoekstra en Pieter Zijlstra betochten oplossingen om de strânljip te behâlden foar Fryslân. Dêrfoar telden en analysearren se tûzenen datapunten.
Bêste profylwurkstikken
De ûnderwiispriis fan de Koninklijke Nederlandse Academie van Wetenschappen is bedoeld foar de bêste VWO-profylwurkstikken fan Nederlân. De KNAW beoardiele dit jier hast 340 wurkstikken fan 155 skoallen.
Priisútrikking
Oft de learlingen fan it Bogerman yn Snits op it earste, twadde of tredde plak einige binne, hearre se op tiisdei 12 juny. Dan wurde de prizen útrikt, yn De Rode Hoed yn Amsterdam.


title: "Feangreidegebiet wurdt slachtoffere yn ferkiezingskampanje"

maintext:
Hoe't it feangreidegebiet slachtoffere wurdt yn de start fan in nije ferkiezingskampanje
Troch: Hayo Bootsma
Steateleden sykje om in stip op de hoarizon. In stip dy't derfoar soargje moat dat it feangreidegebiet behâlden bliuwt, Fryslân leefber bliuwt en der yn de provinsje in grut ferskaat is oan biodiversiteit.
It draait allegearre om it feangreidegebiet. In kwetsber gebiet yn de provinsje. It is foar de opposysjepartijen synonym foar de problemen yn Fryslân as it giet om de takomst fan de lânbou en it lânskip. It giet neffens harren om de leefberens en de biodiversiteit yn de folsleine provinsje. Om't dat foar Fryslân fan grut belang is hawwe de ChristenUnie, GrienLinks, Partij voor de Dieren, D'66, 50-plus en de Partij van de Arbeid de hannen ynien slein en in eigen foarstel skreaun.
Wat se wolle yn it koart: Dat it feangreidegebiet yn 2030 wer wiet is, dat ynset wurdt op werstel fan de biodiversiteit en de natuer en dat der allinnich agrûnbûn buorke wurdt (dat jo genôch hawwe oan jo eigen lân) op in wize wêrby't rekkening hâlden wurdt mei de natuer.
De koälysjepartijen CDA, VVD, FNP en SP kinne harren fine yn de doelstellingen, mar hawwe al betingsten. Sa moatte minsken en partijen yn it gebiet goed belutsen wurde by it folsleine proses. Se moat meitinke oer wat der allegearre barre moat yn it gebiet. En dus kamen se mei in amendemint, in útstel ta oanpassing fan it plan fan de gearwurkjende opposysjepartijen.
Dat amendemint soarge foar in soad emoasjes. Opposysjepartijen fûnen it 'fijannich'. Der folge in hurd debat mei wurden as 'rotschop' en in fraksjefoarsitter dy't 'út syn nekke...' en doe grypte foarsitter Arno Brok yn en trune oan op in bytsje fatsoen en respekt yn it debat.
It fleach miskien wat út de bocht somtiden, it debat wie ynhâldlik sterk.
De ChristenUnie waard oertsjûge fan de goede bedoelingen fan de koälysje: "Se sjogge de problemen en nimme it serieus. Dit is al in hânrikking en somtiden moatte jo dan sjen nei wat jo al binnenhelje kinne", seit ChristenUnie foaroanman Wibo de Vries.
Foar de oare fiif partijen is it net genôch. Retze van der Honing fan GrienLinks wol it stik net oanpasse. "Der moat wat dien wurde. As jo dit belangryk fine, moatte jo as politikus doare in fisy del te setten. Set dy stip mar, en wurkje dêr nei ta." Dat waard dield troch Hetty Jansen fan de PvdA. "Ze halen de ziel uit ons voorstel en zetten er geen jaartal in waarin ze iets bereikt willen hebben. Dat is niet genoeg voor ons."
Deputearre Sietske Poepjes fynt lykwols dat der dúdlike ferbining socht wurde moat mei alle belutsenen yn it gebiet. "Dy binne nedich foar draachflak. As jo wat berikke wolle, hawwe jo de help en stipe fan elkenien nedich." Poepjes ferliket it mei it binnenheljen fan de titel Kulturele Haadstêd. "Mei-inoar op goed ûnderboude wize. Dat sit goed yn it amendemint", seit de deputearre.
Foar de opposysje is dat net genôch. As dúdlik is dat der gjin mearderheid komt, lûke se it foarstel yn. It wurdt net yn stimming brocht. In skande, sa seit VVD-fraksjefoarsitter Avine Fokkens. "Het was een kans om nu iets vast te leggen naar de toekomst. Die kans laten ze nu liggen. Dat is gewoon zonde. We hebben een goede handreiking gedaan. Maar wij vinden wel dat de betrokkenen er goed bij betrokken dienen te worden." Neffens Fokkens liket it derop dat der sprake is fan in foaropset plan. "Wij hebben de partijen uitgenodigd voor overleg. Vier van de partijen zijn niet gekomen. Dan wil je dus niets bereiken." Avine Fokkens fynt dat der sa polityk bedreaun wurdt op in ûnderwerp dat foar elkenien fan grut belang is.
"Want ze hadden kunnen weten dat wij nooit zover zouden gaan. Dan ben je nu aan het campagnevoeren."
It is net dat der no neat bart. It kolleezje fan deputearre steaten komt op koarte termyn mei in eigen útstel oer de takomst fan it feangreidegebiet. Dat debat fynt plak yn july. Deputearre Poepjes hat al oanjûn ferskate punten út it útstel fan de opposysje mei te nimmen yn it plan fan deputearre steaten. Poepjes wol it ek trochberekkenje litte.
Hetty Janssen seit dat se as opposysje goed sjen sille nei de ynhâld en wer mooglik besykje it oan te passen. Mar se is ek dúdlik: "Dit wordt voor ons een belangrijk onderwerp bij de komende verkiezingen in 2019. Dan willen we dit onderwerp duidelijk op de kaart krijgen. We moeten een visie maken op de toekomst van Fryslân. Zeker op dit onderwerp."
Yn Den Haag wurdt meisjoen nei de útkomsten fan it debat. Dêr wurdt wurdt efter de skermen oan ferskate tafels wurke oan in nij klimaatakkoart. Foar Fryslân sit deputearre Johannes Kramer oan tafel. Ien fan de ûnderwerpen dêr: Hoe om te gean mei it feangreidegebiet. De útkomsten hjir spylje dêr aansten in grutte rol. Want yn Fryslân is de diskusje al fierder as dêr. Boppedat, as de regio sels wat dwaan kin, kostet dat it ryk minder jild. En dan krije jo de hannen oan dat soarte fan tafels al gau opinoar.
En sa begjint yn maaie 2018 de ferkiezingskampanje foar takom jier. Yn maart mei de kiezer him útsprekke oer de oanpak fan Fryslân. Dêrnei begjint alles wer fan foar ôf oan.


title: Gjin biology-eksamen oan Bogerman Snits troch stroomsteuring

maintext:
22 learlingen fan it Bogermankolleezje yn Snits ha moandei gjin eksamen meitsje kinnen fanwege in stroomsteuring. It giet om VMBO-learlingen dy't in biology-eksamen dwaan moasten. It eksamen wurdt digitaal ôfnaam, op de kompjûter, mar dy die it net fanwege de stroomsteuring.
Skoaleksamen
Omdat it giet om in skoaleksamen en net om in steatseksamen, mei de skoalle sels in nije datum ynplanne. Dat wurdt no 23 maaie.
De oare eksamens binne gewoan trochgien.
Ek it Antoniussikehûs yn Snits hie lêst fan de stroomsteuring.


title: Online argyf HCL giet foar in grut part offline

maintext:
In grut part fan it online argyf fan it Historisch Centrum Leeuwarden, it HCL, giet op swart. It giet om foto's út de byldbank fan nei 1900. It streekargyf Noardeast Fryslân docht itselde. Reden is in ferlerne rjochtsaak oer auteursrjochten fan Erfgoed Leiden. Dat argyf moat 25.000 euro betelje oan neibesteanden fan de makker fan foto's dy't stean op aansichtkaarten. It wie net bekend wa't de foto's op de aansichtkaarten makke hie.
In soad argiven en histoaryske ferieningen hawwe ditselde soart kaarten en oare foto's online. Ynstellingen lykas it HCL dogge har bêst út te finen wa't de makker is. Der wurde dan ôfspraken makke oer publikaasje. By âlde kaarten of foto's is dat faak net te dwaan, mar binne de foto's wol fan wearde foar it kultureel erfgoed.
Heger berop
Erfgoed Leiden is yntusken yn heger berop gien tsjin de útspraak. It HCL yn Ljouwert giet dêr yn mei. It Ljouwerter argyf hat ek aansichtkaarten online stean en hat ek in claim fan de neibesteanden krigen. Rienk Jonker fan it HCL seit dat se yn it ferline de útjouwers trije kear oanskreaun ha mei fragen oer auteursrjochten. Se krigen lykwols gjin antwurd.
Tresoar
Histoarysk sintrum Tresoar folget de rjochtssaak op 'e foet. Sy binne noch net fan doel it byldargyf op swart te setten. Annemieke Nijdam: ''Bij onze foto's staat vrij goed aangegeven wat de mogelijkheden zijn. Wij zien voorlopig nog geen problemen." Dochs meitsje ek sy har al soargen oer in negative útspraak. "Het zou betekenen dat mensen alleen hier bij ons in de zaal onder bepaalde voorwaarden het beeldarchief mogen bekijken. Je moet je afvragen of dat wenselijk is", seit Nijdam.
Sy en Jonker pleitsje foar in oanpassing fan de auteurswet. Sa soe der krekt lykas yn de Feriene Steaten in útsondering komme moatte foar foto's mei histoaryske wearde. "Dat is ook goed voor de maker. Anders ziet niemand die foto en dat is ook jammer", sa seit Rienk Jonker.
Ek foar partikulieren
Marieke Nijdam warskôget dat net allinnich de argiven lêst hawwe fan dizze útspraak fan de rjochter. "Particulieren die dit soort kaarten online hebben staan, zitten met hetzelfde probleem. Historische verenigingen idem. Kijk eens rond op Facebook. Ook zij kunnen een claim krijgen." It is noch net dúdlik wannear't it heger berop tsjinnet. Oant der in útspraak is, bliuwt it argyf fan it HCL yn alle gefallen op swart.


title: Drugs en stroomstjitwapen fûn yn Ljouwerter wenning

maintext:
Yn in wenning oan Achter de Hoven yn Ljouwert hat de plysje tongersdei amfetamine, GHB en in stroomstjitwapen oantroffen. De plysje wie in ûndersyk begûn nei oanlieding fan meardere klachten fan omwenners.
De drugs en it wapen binne yn beslach naam. De plysje hat in 38-jierrige fertochte oanholden. Dy sit fêst foar fierder ûndersyk.


title: Besikersrekôr foar Oerrock, mei Anouk as grutte publykslûker

maintext:
De 19e edysje fan it Oerrockfestival yn Oerterp wie in grut sukses. Mei 32.000 besikers, ferdield oer trije dagen, wie der op 'e nij in besikersrekôr. It drokst wie it op de fergees tagonklike freedtejûn. Doe wiene der 11.000 minsken tagelyk op it terrein oan de Skieppeleane. De band De Dijk wie op dizze jûn de grutste publykslûker. Der wiene gjin ynsidinten. Op dizze jûn wie der foaral in jong publyk. De kontrôle op alkohol ûnder jongeren wie strang, mar der is net ien oanholden.
Anouk
De kaarten foar it festival wiene binnen twa oeren útferkocht. Anouk wie op Himelfeartsdei de grutte publykslûker. Sûnt de start fan Oerrock yn 2001 hat de organisaasje alle war dien om de keninginne fan de rock nei it festival te heljen. Diskear slagge dat foar it earst.
Bysûnder momint
Se gong yn petear mei it publyk. Nei it spyljen fan it nûmer 'Nobody's wife', har grutte hit doe't se 19 jier wie, sei se dat se nea tinke kinnen hie dat se dit op har 43e nochris hjir sjonge soe. In bysûnder momint, sei foarsitter Sietze Boonstra.
Risiko
Hokker artysten de folgjende edysje komme, is noch net bekend. Boonstra: ''Wy sykje yn Nederlân. Bands út it bûtenlân nimme in te grut risiko mei. Oerrock is in leuke hobby foar ús, en dan moat it ek bliuwe.'


title: Sportwein bedarret op 'e kop yn sleat nei crash

maintext:
Op de Roptawei tusken Nijewier en Mitselwier is moandeitejûn in sportwein crasht en op 'e kop yn in sleat bedarre.
De twa manlju dy't yn de Lotus Elise koenen der sels wer útkomme. Se binne neisjoen yn in ambulânse en trochstjoerd nei in dokterspost.
Fan de sportwein is net folle oerbleaun. Underdielen lizze ferspraat yn oer gebiet fan de crash.


description: By graafwurk foar de nije fontein op it Broereplein yn Boalsert binne nochris goed fjirtich skeletten fûn. Begjin april waarden al seis skeletten fûn. Doe

title: Opnij skeletten fûn yn Boalsert


title: Plysje Ljouwert hâldt agressive en dronken minsken oan

maintext:
De plysje yn Ljouwert moast freedtenacht wer ferskate kearen yn aksje komme fanwege dronken en agressive minsken yn de stêd. In 33-jierrige ynwenner fan Purmerend waard oansprutsen troch de plysje, om't er troch de Alde Doelesteech fytste. Yn dy sône jildt in fytsferbod. De man, dy't by de plysje bekend stiet as drugsdealer, gie daliks troch it lint. Hy waard dêrop oanhâlden en krige proses-ferbaal.
Op it Ruterskertier binne twa ynwenners fan Ljouwert fan 18 en 45 jier oanhâlden foar it misledigjen fan plysjes.
Dronken
In 13-jierrich famke út Ljouwert waard yn it Vosseparkje oanhâlden, om't se alkohol dronken hie. Se krige proses-ferbaal en der is in soarchmelding makke. Op it NS-stasjon hat de plysje in 65-jierrige ynwenner fan de gemeente Súdwest-Fryslân oanhâlden, om't er dronken wie en de iepenbiere oarder fersteurde. Ek hy hat proses-ferbaal krigen.


title: Reitse en Tryntsje Spanninga ferkeapje restaurant 't Plein

maintext:
Reitse Spanninga hat syn restaurant 't Plein op De Jouwer ferkocht. Hy runde it restaurant tegearre mei syn frou Tryntsje. Nei tritich jier fine se it tiid om op te hâlden mei it restaurant en harren folslein ta lizzen op evenemintemanagement. It restaurant wurdt op 18 juny oernaam troch hoarekapear Marten Haga en Nely Smit.
Sjef-kok Ultsje Dijkstra nimt ek ôfskied fan 't Plein. Hy beried him noch op syn takomst.


title: Snits tinkt nei oer jierliks ferfolch At the Watergate

maintext:
It muzykfestival At the Watergate yn Snits krijt mooglik in jierliks ferfolch. Dat soe dan in lytsskaliger konkoers of festival wêze, foar bern dy't op skoalle muzykles krije. Dat meldt de organisaasje fan At the Watergate. Pommeranten yn it Fryske kultuerûnderwiis ha in yntinsjeferklearring tekene foar in programma dat inisjativen yn it muzykûnderwiis stimulearje moat.
Neffens de organisaasje is it festival it grutste ynternasjonale evenemint fan Kulturele Haadstêd. Der diene yn totaal 6.000 muzikanten oan mei út mear as 20 ferskillende lannen. De organisaasje skat yn, dat der sa'n 55.000 besikers west ha. Fan tefoaren waard hope op 60.000 minsken. Festivaldirekteur Lieuwe Toren: "Op allerlei manieren zijn er contacten gelegd; zoals tussen landen, deelnemers, medewerkers en vrijwilligers en de podia in de verschillende plaatsen. At the Watergate heeft andermaal aangetoond dat muziek verbindt en tevens een streep gezet onder de organisatiekracht, ambitie en het gezonde culturele klimaat van Súdwest-Fryslân."
Ynstrumintefûns
De organisaasje is derfan oertsjûge, dat der troch it festival mear oandacht komme sil foar muzyk yn it reguliere ûnderwiis. Om dat te stimulearjen is der in ynstrumintefûns yn it libben roppen. Skoallen kinne dêr gebrûk fan meitsje.
Sofia
At the Watergate yn Snits stiet net op himsels. It is de trettjinde edysje fan it Europeeske jeugd-muzykfestival EYMF (European Youth Music Festival). It is freedtejûn ôfsletten mei in konsert foar de dielnimmende muzikanten. De folgjende edysje fan it festival is yn Sofia, yn Bulgarije.


title: Nard Brandsma wint kâlde ljepperij yn Winsum

maintext:
Nard Brandsma fan Warkum hat woansdeitejûn de fierljepwedstriid yn Winsum wûn. By de senioaren pakte er de oerwinning mei in sprong fan 19.04 meter. Troch de kjeld en de hurde wyn wie it in wedstriid mei matige ôfstannen. Ferskate ljeppers besleaten fanwegen it waar sels de finale net te springen út eangst foar blessueren. Sa ek oanfierder fan it klassemint Thewis Hobma út Harns, dy't twadde waard mei 18.91 meter. As tredde einige Sytse Bokma út Hylpen mei 18.47 meter.
By de froulju gie de winst nei Akke Dijkstra fan Kollum. Se helle twa kear in wiet pak yn de finale, mar har twadde sprong yn de wedstriid fan 13.82 meter wie genôch foar it earste plak. Sigrid Bokma út Hylpen waard twadde (13.62) en Hiske Galama út Grins pakte it tredde plak (13.58).
By de junioaren wie Wietse Nauta fan Drylts oermachtich (16.24), folge troch Rutger Piersma út Molkwar (16.18) en Jetse Bokma út Hylpen (15.86).
De winst by de jonges gie krekt as yn Bûtenpost nei Rutger Haanstra fan It Heidenskip (15.97). It twadde plak wie foar Abe-Luuk Stedehouder fan Drylts (14.50) en as tredde einige syn plakgenoat Renzo Zwaagman (14.17).
Bente Vlas út Heech wûn by de famkes (13.77). Tirza Boschma fan Drylts pakte it twadde plak (12.95) en Femke Rispens út Niehove waard tredde (12.84).


title: Boulân te wiet, ierappels en sied kin de grûn net yn

maintext:
Bouboeren kinne net it lân op fanwege it wiete waar Dat is lestich foar harren, want dit is krekt de tiid fan it jier dat der siedde wurde moat. In soad bouboeren binne troch al it reinwetter fan de lêste tiid achterop rekke mei it setten fan ierappels en al it oare wurk dat dien wurde moat. Neffens bouboerinne Tineke de Vries fan LTO-Noard kin it noch wol goed komme mei it seizoen, mar wurdt it no wol saak dat der gau waarm en droech waar komt. De boeren hawwe wol in pear dagen himmel waar nedich foardat se wer mei har swiere masines it lân op kinne.
Op it bedriuw fan De Vries en har man by Hallum moat noch twatredde fan de setierappels de grûn yn. De setters moatte de grûn yn as se begjinne te sprútsjen. Soks kin wol in deimannich útsteld wurde, mar net wikenlang. "Ut is ferfelend, want je wille deur. Maar ut is nyt dramatys", seit boerinne Tineke de Vries.
It is neffens De Vries al jierren lyn dat de bouboeren sa let wiene yn 'e maitiid. Dat wol net sizze dat it net in goed seizoen wurde kin, mar it betsjut wol ekstra wurk en ekstra soarch. De Vries hat de yndruk dat de skea yn Fryslân noch wol wat tafalt. Op guon oare plakken yn Nederlân, lykas de Súd-Hollânske eilannen, is op guon plakken folle mear reinwetter fallen as by ús.


description: Autokoereur Nyck de Vries is freed yn de Formule 2-race op it sirkwy fan Monako al betiid útfallen. De Vries kaam yn botsing mei de Brit Alexander Albon. D

title: De Vries falt út nei botsing yn Formule 2-race fan Monako


title: Frou oppakt dy't skjinmakkersguod stellen hat

maintext:
In 30-jierrige frou út Ljouwert is tiisdei oppakt, nei't se skjinmakmiddelen stellen hie yn in winkel oan de Van Loonstrjitte. Doe't de frou troch personiel oansprutsen waard, liet se de tas mei stellen guod stean en stapte se yn 'e auto.
De plysje koe de frou letter oanhâlde. Dat wie yn de Valeriusstrjitte yn de Fryske haadstêd.


title: PvdA: Rap ynternet saak fan algemien belang

maintext:
Ynternet moat in nutsfoarsjenning wurde, dus in saak fan algemien belang. Dat fynt de steatefraksje fan de Partij van de Arbeid. Dy wolle dat deputearre Poepjes dêrop oantrunet by de Europeeske Uny.
Rap ynternet moat foar elkenien berikber wêze, fynt de PvdA. Dat slút oan by de oanbefellingen fan de Noordlike Rekkenkeamer. Yn provinsjale steaten wurdt woansdei praat oer it rapport 'Internet, en snel een beetje graag!'
De PvdA wol boargerinisjativen by de oanlis fan rap ynternet belûke, foaral yn de saneamde 'grize gebieten', dêr't traach ynternet is. Hoe better oft de grize gebieten holpen wurde, hoe mear oft dat soarget foar rap ynternet yn de ûnrendabele saneamde 'wite gebieten'.


title: Brânwacht sleept sinkend jacht út Jouster haven

maintext: De brânwacht fan De Jouwer hat tongersdei in jacht nei Twellingea slepe moatten om foar te kommen dat it sonk. It skip makke wetter yn in jachthaven oan de Grienedyk. Omdat der gjin kraan yn 'e buert wie om it út it wetter te takeljen, waard it jacht ûnder begelieding fan in blusboat nei Twellingea sleept. Dêr wie wol in kraan om it út it wetter te heljen.


title: Boek "Het Beest' oer Lieuwe Westra presintearre yn Amsterdam

maintext:
Ald-hurdfytser Lieuwe Westra fan De Tynje hat tiisdei yn it Fryske kafee Thúskomme yn Amsterdam syn boek 'Het Beest' presintearre. It boek is skreaun troch âld-Dokkumer Thomas Sijtsma.
Westra is ophâlden mei hurdfytsen en wennet tsjintwurdich mei syn Australyske frou 'Down Under'. Hy is twa kear Nederlânsk kampioen tiidriden wurden en hat ferskate etappen yn Parijs-Nice en it Critérium du Dauphiné wûn.
De foarpublikaasje fan it boek soarge foar kommoasje, omdat Westra sein hat dat er kortisonen brûkt hat. Dêr waard yn guon gefallen op reagearre as hie er doping brûkt. Mar Westra hat in attest fan de dokter om kortisonen te brûken. Dêrtroch is it brûken fan de helpmiddels net strafber.


title: Drave mei bier: Frysk kampioenskip 'Bokkenollen'

maintext:
Yn Goaiïngaryp wurdt snein it earste Frysk kampioenskip 'Bokkenollen' hâlden. Wat dat is? Drave mei bier. In team fan fjouwer minsken moat oer in stoarmbaan mei safolle mooglik bier sa gau mooglik by de finish sjen te kommen. Dat bier, fjouwer folle glêzen Lentebok, stiet op in blêd. It glês sit lykwols fêstlime. It team dat as rapste en mei it measte bier by de einstreek komt, wint.
De folseine reportaazje oer it Bokkenollen is kommende woansdei te sjen yn Hea!


title: Wurkgroep ‘Klein wonen in Berltsum' wol meast duorsume hofke

maintext: Yn Berltsum moat in duorsum hofke komme spesjaal foar âlderein. De wurkgroep "Klein wonen in Berltsum' wol dat hofke op it pak fan de eardere basisskoalle Lyts Libben ha. It inisjatyf is ûntstien nei in gearkomste oer Tiny Houses, ferline jier yn Berltsum. Dêr wie in soad belangstelling foar, ûnder oare ek fan in soad âlderen. De gemeente reagearret posityf. Sadwaande ha de inisjatyfnimmers goede hoop dat it fan de grûn komt. Ein maaie is der in ynformaasjebyienkomst.


title: Drachtster Boys wint fan Pernis en twingt beslissingsduel ôf

maintext:
De sealfuotbalsters fan Drachtster Boys hawwe der freedtejûn foar soarge dat der in tredde wedstriid oan te pas komme moat om te beslissen wa't lânskampioen wurdt. Thús wie de ploech fan trainer Symen Abe Hoekstra yn de twadde wedstriid mei 3-1 te sterk foar Pernis. De earste wedstriid gie nei it team út Súd-Hollân (4-2), wêrtroch't de beslissing folgjende wike yn Drachten falt.
Drachtster Boys kaam freed yn de eigen sporthal nei achttjin minuten spyljen op efterstân troch in eigen doelpunt fan oanfierdster Jessie Prijs. Krekt foar it skoft sette Esther van Toledo beide ploegen wer op likense hichte.
Dreamstart
Drachtster Boys bûgde de stân yn it begjin fan de twadde helte binnen twa minuten om. Anita Vellema sette de thúsklup op foarsprong en even letter makke Prijs har eigen goal goed troch de 3-1 te meitsjen. In dreamstart foar Drachtster Boys, dy't dy foarsprong net mear út hannen joech.
De finale is freed om 20.30 oere yn de sporthal yn Drachten.


title: Doeksen wol lang parkearjen yn Harns fersoargje

maintext:
Rederij Doeksen mingt him yn it konflikt oer it lang parkearjen yn Harns. Ien fan de eksploitanten dy't op dit stuit it lang parkearjen foar besikers fan Flylân en Skylge fersoarget, hat dêr in skeel oer mei de gemeente. Dy wol it parkearjen iepenbier oanbesteegje, mar de eksploitant besiket dat fia de rjochter foar te kommen.
Doeksen hat de rjochtbank no witte litten it parkearjen graach fersoargje te wollen. De rederij wol dêrfoar meidwaan oan de iepenbiere oanbesteging. Neffens Doeksen tinke minsken no al faak dat de rederij ferantwurdlik is foar it lang parkearjen en is it parkearjen mei bepalend foar hoe't minsken har reis nei de eilannen belibje.


title: Kolleezje Smellingerlân sûnder kristlike partijen

maintext:
Foar it earst de skiednis sille yn it nije kolleezje fan boargemaster en wethâlders yn de gemeente Smellingerlân de kristlike partijen ûntbrekke. Dat hat ynformateur Ton Baas tiisdeitejûn bekend makke. It kolleezje bestiet de kommende jierren út de ELP, VVD, PvdA en GrienLinks/FNP. De ELP hat twa wethâlders. VVD, PvdA, GrienLinks/FNP hawwe elk ien wethâlder. Fiif foltiidswethâlder binne nedich fanwege it takepakket mei portefúljes dy't ekstra omtinken freegje.
De koälysje fertsjintwurdiget mei 17 fan de 31 riedssitten in mearderheid. De ELP, VVD en GrienLinks hawwe dizze kear mear stimmen krige as by de ferkiezingen yn 2014. Oare partijen mei stimmewinst kamen om oare redenen net yn byld foar de koälysjefoarming. "De PvdA en FNP hebben stemmen verloren, maar dat geldt - met uitzondering van D66 - ook voor de overige (college)partijen. Door de opstelling van D66 bij de vaststelling van het raadsprogramma ligt deelname aan een coalitie niet voor de hand", seit ynformateur Baas.
De koälysjepartijen moatte it no op haadlinen iens wurde oer in akkoart en dat opstelle. Dat sil de kommende trije wiken syn beslach krije. As alles neffens plan ferrint, kin it nije kolleezje ein dizze moanne ynstallearre wurde.


title: Oer seis wiken útspraak oer nije doarpsmûne Reduzum

maintext:
Oer seis wike moat dúdlik wurde wat der bart mei de wynmûne fan Reduzum. Dan docht de rjochtbank útspraak yn in koart pleit dat oanspand is troch de gemeente Ljouwert tsjin de provinsje Fryslân. De mûne út 1994 hat net genôch rendemint mear en is oan ferfanging ta.
De stichting doarpsmûne Reduzum wol graach in mûne fan 55 meter heech hawwe dy't in tsien kear sa hege opbringst hat as de mûne dy't der no stiet. Ljouwert stipet it doarp dêrby.
De provinsje is op de plannen tsjin. Yn it provinsjaal belied is opnaam dat der gjin nije allinnichsteande wynmûnen mear boud wurde meie op it lân. Ferfange fan in âlde mûne troch in gelikense nijenien mei wol. Mar in grutterenien is ferbean.
De rjochter hat tongersdei besocht de provinsje oer te heljen ta in kompromis. Dat slagge net. De provinsje wol gjin útsûndering meitsje.


title: Tiisdei gjin treinen tusken Ljouwert en Grins

maintext:
Der ride tiisdei gjin treinen tusken Ljouwert en Grins. De masinisten en kondukteurs fan it fakbûn VVMC yn Grins lizze it wurk del. Se stake foar in nije CAO by de regionale ferfierders Arriva en Keolis. De wurkjouwers en de fakbûnen sitte al langere tiid om tafel, mar komme der net út.
Ferline wike leine wurknimmers yn it streekferfier it wurk twa dagen del. Neffens VVMC hat it bûn sûnt dy tiid gjin útnûging krigen foar in nij oerlis mei de wurkjouwers.
Ferfiersbedriuw Arriva lit op twitter witte dat se allinne út de media fan de staking heard ha. "Wij lopen liever niet op de zaken vooruit. Zodra wij formeel meer informatie hebben, delen we dit zo snel mogelijk met onze reizigers."


title: Waadkampus op It Amelân wurdt nije wike iepene

maintext:
De nije Waadkampus yn it natuersintrum op It Amelân wurdt nije wike tiisdei offisjeel iepene. Dat bart troch deputearre Klaas Kielstra en boargemaster Albert de Hoop fan It Amelân. Yn de kampus kinne studinten ûndersyk dwaan op it mêd fan bygelyks natuer, enerzjy, wetter en duorsum toerisme. Dêrfoar binne spesjale wurkromtes yn it natuersintrum ynrjochte.
De Waadkampus wie in skoftlang in polityk gefoelich tema op it eilân. De kampus soe komme yn in gebou oan de Rixt van Doniastrjitte, dêr't earder ek it VVV-kantoar wie. Letter kaam it natuersintrum yn Nes yn byld. In tal studinten hat al fan de fasiliteiten gebrûk makke.


title: Fytsalvestêdetocht: appels by Bartlehiem

maintext:
Al 22 jier stiet Fenna van der Sluis yn Bartlehiem appels út te dielen oan de dielnimmers fan de Fytsalvestêdetocht, sa ek dizze pinkstermoandei. Yn styl stiet se oan de kant fan de dyk, yn it rôze, mei sjerp en hoed, en dielt se appels út oan de fytsers. It is suver fileriden, want elke fytser hat wol nocht oan in frisse appel.
Mei tal fan oare frijwilligers docht se dat, mar se hâldt der nei dizze kear mei op. "It hat moai west, oaren meie it no oernimme." Se fynt it moai wurk. "It giet hjir mâl, elk jier is it prachtich moai en no ha we ek moai waar derby. In soad minsken dy't de tocht al faker fytst ha, witte se dat se hjir in appel krije. Minsken kenne my en betankje my ek." Fytsers foar takom jier hoege har gjin soargen te meitsjen, want der binne al oanmeldingen binnenkommen dy't it wurk fan Fenna oernimme wolle.
En ús razende reporter is alwer fierder flein.. nei Winsum.
De helft heeft geen tijd en zet nog even flink aan, de andere helft stapt wel af en neemt tijd voor verzorging. #fyts11 #elfstedentocht pic.twitter.com/R0jAYVHhf8 — Timo Jepkema (@timojepkema) May 21, 2018
En Simone is ûnderwilens al hast klear... it lêste eintsje yn Boalsert.


title: Fûgelsjochhutte by Spangea as keunstobjekt

maintext:
De Napolitaan, de Dútske riger, de feantraper. It binne allegearre net besteande fûgels, betocht troch keunstner O.C. Hooymeijer. Yn syn nije wurk, in fûgelhutte by Spangea, stean ek net besteande fûgels sintraal.
De keunstner fan Spangea iepenet op 27 maaie in nij keunstobjekt: in spesjale fûgelsjochhutte. Yn it nije wurk fan Hooijmeyer binne net allinnich net besteande fûgels te sjen, mar ek besteande fûgels. "Er komen vijf kijkers te hangen. Die kun je niet scherp stellen. Ja, eentje", fertelt Hooymeijer. "Want alleen als je goed kijkt, kun je de vogels zien."
Hooymeijer hat de fûgelhutte sels boud. Alles is in bytsje bryk: de trep, de planken en de flier. Boppe de doar fan de yngong hinget in buordsje mei de Latynske tekst: Alleen een vrije geest ziet vogels (yn Nederlânske oersettting).
Darwin en Marianne Thieme
Yn de hutte is fan alles te sjen: platen mei net-besteande fûgels, in list mei nammen fan minsken dy't wat bestjut hawwe foar de natuer, lykas Darwin en Marianne Thieme. Mar ek net besteande nammen stean op 'e list. "Ik hoop dat mensen die namen opzoeken op hun telefoon. Zo van 'Wie is dat?', en dat ze er dan achterkomen dat ze helemaal niet bestaan", fertelt er.
Boekje lezen
Der falt genôch te ûntdekken yn de hutte. "Je kunt er ook rustig een boekje lezen, of een boterhammetje eten en wachten tot de regen voorbij is", fertelt Hooymeijer. De fûgelhutte wurdt op 27 maaie iepene en is fergees tagonklik foar publyk.


title: Fryske dixi-koeser oerspield mei presintsjes

maintext: De Fries dy't mei Keningsnacht yn Grins op in mobyl húske yn sliep fallen wie en fuorttakele waard, hat fan it skjinmakbedriuw eksuses, in skjinmakpakket én in wekker krige. Dat meldt RTV Noord. It skjinmakbedriuw hie de húskes op in frachtwein laden sûnder te kontrolearjen oft se allegear wol leech wienen. De sliepende stapper kaam nei in tillefoantsje mei de plysje lang om let frij. Nijsmedia út it hiele lân woenen in petear mei de jonge oer syn aventoer, mar sels jout er oan fierder bûten alle belangstelling te bliuwen.


title: 17-jierrige razer besmyt minsken mei iten yn Ljouwert

maintext: In 17-jierrige Snitser waard tongersdei oppakt nei't er yn Ljouwert itenswaar nei minsken op strjitte smiet en tsjin se raasde. De jonge waard tongersdeitemiddei wegere by in festival op it Aldehoustertsjerkhôf en foel dêrnei yn it sintrum minsken lestich. Doe't de plysje him in proses ferbaal joech foar it fersteuren fan de iepenbiere oarder, misledige er de plysjeman. De jonge is fuort oanhâlden foar mislediging en meinaam nei it plysjeburo foar ferhear.


title: Atletykferiening Lionitas krijt lang om let sprintbaan

maintext:
Atletykferiening Lionitas út Ljouwert krijt lang om let de sprintbaan dêr't se sa lang op wachtsje moatten ha. Oant twa kear ta waard de nije baan útsteld om't it kolleezje de plannen fan de klup net sitten seach. Mar no is der dan einliks goed nijs. Oer it asfalt komt in nije keunststoflaach en boppedat krijt de baan der twa leanen by. Dêrmei hat Lionitas ynkoarten in sprintbaan mei acht leanen en foldocht de klup oan de easken dy't der steld wurde om wedstriden te organisearjen.
Foarsitter Kees van Anken is bliid dat de nije baan der komt. Dochs hat er in dûbel gefoel oerholden oan it hiele ûnderhannelingstrajekt mei de gemeente. Trochdat de nije baan sa lang op him wachtsje liet, seach de klup it ledetal weromrinnen. Sa'n 30 leden seine harren lidmaatskip op. De foarsitter hopet dat de nije baan nei de simmer klear is. De klup betellet dêr foar in part oan mei, de gemeente Ljouwert docht it oare part.


title: Grut keunstprojekt by Sleat siket frijwilligers

maintext:
It keunstprojekt The Colorfield Performance hat driuwend ferlet fan frijwilligers. It grutte projekt set kommende tiisdei útein by Sleat, mar kin noch flink wat helpers brûke foar alderhande putsjes, meldt de organisaasje.
The Colorfield Performance is in gearwurkingsprojekt fan keunstners yn it ramt fan Kulturele Haadstêd 2018. Inisjatyfnimmer is de Snitser keunstner Dirk Hakze. It is de bedoeling om mei hûnderten skilderijen in kleurryk fjild yn de foarm fan in trijehoek te meitsjen yn de greiden by Sleat.
It projekt rint oant 30 septimber. Minsken dy't meihelpe wolle, kinne harren oanmelde fia de webside fan de organisaasje.


title: Trekker mei oanhinger mei balen kule omkypt by Oerterp

maintext:
In trekker mei balen kule is tiisdei oan de ein fan de middei op de sydkant bedarre by yndustryterrein Drachten A7 yn Oerterp. De bestjoerder rekke dêrby licht ferwûne.
De trekker lekte floeistof. Sadwaande waard de brânwacht ynskeakele om de dyk skjin te meitsjen. Hoe't de trekker mei wein krekt omkipe koe, is noch net dúdlik.


title: Flinke fertraging op de A7 by Terwispel troch ûngelok

maintext: Ferkear op de A7 tusken It Hearrenfean rjochting Grins moat rekkening hâlde mei in flinke fertraging. Der is in ûngelok bard tusken Tsjalbert en Beetstersweach, wêrtroch't der in kilometerslange file stiet op de dyk. Twa auto's botsten sneintemiddei troch noch ûnbekende oarsaak opelkoar. Der is in ambulânse oproppen. It is noch net bekend oft der minsken ferwûne rekke binne by it ûngelok.


description: Ferkear op de Drachtsterwei yn Ljouwert hat tongersdeitemoarn yn de spits lêst hân fan in oanriding flak foar it akwadukt, de stêd yn. Twa auto's botsten t

title: Opûnthâld op Drachtsterwei yn Ljouwert troch oanriding


title: Fryske taksybedriuwen hawwe ferlet fan sjauffeurs

maintext:
Yn Fryslân is grut ferlet fan taksysjauffeurs. Om minsken te ynteressearjen foar in baan as taksysjauffeur holden it UWV en taksybedriuw Kijlstra yn Drachten tongersdeitemoarn in ynformaasjebyienkomst yn it haadkantoar fan it ferfierbedriuw yn Drachten. Der wiene mear as tritich belangstellenden. Se krigen in rûnlieding troch it bedriuw en ynformaasje oer it wurk.
De taksybrânsj hat noch hieltyd lêst fan in negatyf imago. Dat is neffens Theo Laan fan it UWV net terjochte, om't der de lêste tiid in soad yn it goede feroare is. Sa binne de leanen heger en de oanbestegingsprosedueren ferbettere.


title: Fertochte boatûngelok De Lemmer brocht slachtoffers oan wâl

maintext:
De bestjoerder fan de speedboat, dy't sneintejûn let belutsen wie by in slim ûngelok op De Brekken by De Lemmer, hat earst de swier ferwûne slachtoffers nei de wâl brocht en is dêrnei útnaaid. Dat meldt de plysje. De 19-jierrige man fan De Lemmer farde mei de speedboat oer in rubberboatsje hinne, mei dêryn in 16-jierrich famke út de Noardeastpolder en in 16-jierrige jonge fan De Lemmer.
De fertochte koe mei help fan tsjûgen achterhelle wurde. Hy is yntusken wer frijlitten. De slachtoffers binne oerbrocht nei it sikehûs. De plysje ûndersiket de tadracht fan it ûngelok, en sjocht ek oft de fertochte ûnder ynfloed wie doe't it ûngelok barde.


title: Kollum: "Demokrasy"

maintext:
"Tusken 1588 en 1795 wie Fryslân in ûnderdiel fan de Republiek der Zeven Verenigde Nederlanden. Mar wol, sa't wy wend binne fan ússels, in hiel apart ûnderdiel. Yn 1555 by de ynhuldiging fan Philips II as "heer der Nederlanden" hie Gemma van Burmania, ien fan de Fryske ealju, ommers al sein dat Friezen allinne foar God knibbelje en net foar Philipsen. Dat ha wy pas yn 1950 dien, doe't Philips yn Drachten kaam. Mar it alderwichtichste wie dat wy yn dy Republyk it allerdemokratyske ûnderdiel wienen. Dat ha Fryske gelearden ús net leard, wy bin fierstente beskieden, mar de Ingelske professor Israel.
Dat dienen wy foar it oare op syn alvenienentrigist. Alve stêden. En ienentritich grietenijen. Gemeentes soene wy hjoeddedei sizze. Mar de macht wie moai ferdield. Soks is betreklik fansels, macht is altiten, doe en no, yn hannen fan de lju mei jild of blau bloed. Mar der wiene yn alle grietenijen ferkiezings om twa boargers nei Ljouwert te stjoeren foar de doe noch hillige Fryske steaten. Ien fan adel, de oare in gewoanen. Yn de stêden lei it wat oars, dêr hienen sy 'vroedschappen', en dêrútwei giene twa nei de steaten. Mar ek dy boargerssteateleden út de doarpen moasten fansels wol jild ha om sa no en dan nei Ljouwert te reizgjen en te oernachtsjen yn it WTC-hotel. Mar der waard serieus op tasjoen dat elk yn Fryslân him of har, o nee har noch net, him fertsjintwurdige fiele koe.
It wie wer oer yn 1795 doe't de Frânsen kamen, mar it ûntstie fuort wer doe't Fryslân dêrnei ûnderdiel fan Nederlân waard en Thorbecke fanút Den Haach ús demokrasy stâl joech. In demokratyske liberaal wie dat, sokken bin der no net mear. Doe ha de Dútsers der noch efkes tuskenyn sitten, mar dêrnei waarden alle polityke partijen grutter as fakbûnen. No, demokratysker kin net.
Jo soenen jo dus no deljaan kinne yn de wissichheid dat it mei de demokrasy yn Fryslân fanôf de Gouden Ieu wol goed sit. No, dan moat jo it nijs net folgje. Tsjintwurdich betinkt immen wat en rjochtet daliks in partij op. Eartiids moasten se harsels opjaan by de grietman en dy koe noch sizze oft it al of net wat wurde soe. Tsjintwurdich is in amtner genôch.
Dêrnei begjinne se te razen as Wilders en dan bin der automatysk lju dy't har yn it gelid opstelle. Se rinne ek gau genôch wer oer nei in oar, mar der komt dêrtroch net folle fan echt demokratyske beslissings.
Yn Noardeast-Fryslân kaam in skûtsje Kollum ynfarren as wie't noch om 1600 hinne, al wiene der doe noch gjin izeren skippen. Boargemaster Bearn Bilker stie op'e kant. Wêrom? Yn dat skip sieten nammentlik inkel Gemeentebelangers. Dy wolle in Gemeentebelangenpartij foar hiel Noardeast-Fryslân meitsje. En yn de earmste gemeente fan Nederlân, Kollumerlân wie noch nea in Gemeentebelang.
Mar wat die dy Bearn Bilker op de kade te dûnsjen en te roppen dat hy bliid wie dat der no eindelik in Gemeentebelangen wie? Bearn Bilker is in Oranjeman yn hert en nieren, hâldt dêr lêzings oer, mar seit net dat dy âlde Oranjes demokratysk wienen. Dyselde Bearn Bilker is polityk opfieden yn it CDA. Hat altyd útdroegen dat it wichtich wie om hâldfêst te hawwen yn sa'n grutte partij, omt jo dan wis binne fan demokrasy. Dêr kin jo dan yn in gemeente bygelyks wer fan profitearje. Dyselde Bearn Bilker stiet as in dwaas te dûnsjen op de wâl as dy Gemeentebelangers komme. Bêste lju, mar se sjogge net fierder as de grins fan de gemeente. Wêr't se rjocht op ha, mar dat is wat oars.
Mar Bearn Bilker wit dus dat yn de gemeenten partijen as CDA en PvdA it proses ferlern ha. Yn gemeenten giet it tenei om it kiezen fan yndividuele lju. Ek de gruttere partijen sille sa oan de slach moatte. En net fierder sjen as de eigen grinzen fan jo grietenij. Bilker mei dêr best bliid mei wêze.
Mar hoe moat it dan mei de provinsje, Bearn? De steaten moat aanst oardiele oer alle grietenijen as ien Frysk gehiel. Dat kinne se net, sels grutte partijen kinne no net mear algehiel demokratysk tinke. Dat wie yn de Gouden Ieu dochs jusjes better."


title: "Moeke hat oek in doekje op ut hoofd, dêr is niks mis met!"

maintext:
Ynienen wie dizze wike de diskusje oer holdoekjes werom. Oanlieding wie it beslút fan de Ljouwerter parfumerysaak Douglas om in meiwurkster dy't in holdoek drage woe, fan de winkel nei it magazyn te ferbannen. "Skandalich! Yn ien wurd skandalich!", wie ien fan de reaksjes op de Ljouwerter freedsmerk. Mar ek: "Misken moatte har oanpasse by hoe't it hjir giet." En: "Douglas betellet it salaris en mei dus ek bepale hoe't it winkelpersoniel der by rint."
In moslima fertelde dat se by Albert Heijn wurke hie en dat it it dragen fan in holdoek dêr gjin punt wie. Dat it by Douglas wol spilet fynt se "jammer en verdrietig". En dan wie der ek noch in Ljouwerter dy't net folle snapte fan alle opskuor: "Myn moeke hat oek altyd in doekje op ut hoofd, dêr is niks mis met!"


title: Ien ferwûne by auto-ûngelok op It Hearrenfean

maintext: Op de splitsing fan de Uraniumwei mei de Rotstergaasterwei op It Hearrenfean hat earder freedtemoarn in oanriding west. In buske en in auto klapten dêr op elkoar, nei alle gedachten nei in foarrangsflater fan ien fan de bestjoerders. Ien fan har is mei de ambulânse nei it sikehûs brocht. It buske en de auto hawwe flinke skea en binne fuortsleept.


title: Acht jier sel en tbs foar deadlike stekpartij Berltsum

maintext:
De 57-jierrige man dy't foarich jier yn in pensjon yn Berltsum in 43-jierrige man deastuts, is feroardiele ta acht jier sel en tbs mei twangferpleging. It Iepenbier Ministearje hie tsien jier sel en tbs easke.
Lûdsoerlêst
De stekpartij wie op 5 augustus foarich jier, yn pensjon Welgelegen yn Berltsum. De twa slachtoffers hienen him yn syn keamer opsocht ha, omdat se lêst hienen fan it lûd dat er feroarsake. De man fielde him bedrige en pakte syn mes. It 43-jierrige slachtoffer oerlibbe it net, de oare man (59) rekke ferwûne.
Skizofreny en grutheidswaan
De fertochte is psychysk ûndersocht yn it Pieter Baan Centrum yn Utrecht. Dêr waarden meardere oandwaningen fêststeld, ûnder oare skizofreny en grutheidswaan. De man is fermindere tarekkenber.
Hy moat it 59-jierrige slachtoffer in skeafergoeding fan 6.100 euro betelje.


title: Filmrjochten Redbad al oan fjirtjin distributeurs ferkocht

maintext:
De rjochten fan de film Redbad binne al oan fjirtjin distributeurs ferkocht. Dat seit de Fryske filmprodusint Klaas de Jong. De film is lêsten op it filmfestival yn Cannes oankocht troch distributeurs yn Ingelân en it eardere Joegoslavië. Earder wienen de filmrjochten al ferkocht oan Amearika en lannen yn it Midden-Easten. "It is hiel ûngebrûklik dat de rjochten fan de film al ferkocht wurde foar't de film überhaupt klear is. En hielendal foar in Nederlânske produksje is dat hiel bysûnder," fertelt De Jong grutsk. De film is dus oankocht troch fjirtjin distributeurs, mar sil yn mear lannen te sjen wêze. "In film foar de Baltyske Steaten of it Midden-Easten wurdt ferspraat nei folle mear lannen."
Earnewâld
Redbad giet oer de Fryske kening Redbad (Radboud), dy't yn de betide midsiuwen mei help fan de Fikingen striid fierde tsjin kristenen dy't it leauwe mei hurde hân oplei yn de lege lannen. Oan de film ha ek goed 600 figuranten en 150 hynders meidien. Opnamen foar de film binne ûnder oaren makke by De Alde Feanen by Earnewâld.
"Op dit momint binne wy dwaande mei de lêste wurksumheden. De film sels is klear, mar no moat de muzyk en it oare lûd derby. Dêr binne wy de kommende wiken noch wol goed drok mei." De film Redbad is op 28 juny foar it earst yn Nederlân te sjen.


description: De keatsters Ilse Tuinenga, Leonie van der Graaf en Harmke Siegersma hawwe op Himelfeartsdei de frouljus haadklasse ôfdielingswedstriid yn Dronryp wûn. It

title: Tuinenga, Van der Graaf en Siegersma winne yn Dronryp


title: It Amelân krijt in jier lang in waarnimmend boargemaster

maintext:
It Amelân krijt nei it fertrek fan boargemaster Albert de Hoop mei yngong fan 1 july in waarnimmend boargemaster. Dy bliuwt yn elts gefal in jier. Dat hat kommissaris fan de Kening Arno Brok mei de gemeenteried ôfpraat. De tydlike boargemaster moat foaral foar rêst soargje op it eilân, dat in soad politike ûnrêst hân hat.
As de politike stabiliteit oer in jier werom is, wurdt sjoen nei de proseduere foar in nije boargemaster. De Hoop is tolve jier boargemaster west en is dêrmei de langstsittende boargemaster nei de oarloch. Hy nimt ein juny ôfskied.


title: Keamerfragen oer stimrjocht ûnder 18 by Steateferkiezings

maintext: Twadde Keamerleden fan D66 en Grien Links hawwe skriftlike fragen steld oan minister Ollongren fan Ynlânske Saken om jongerein fan 16 en 17 jier ek stimrjocht te jaan. De provinsjes Fryslân en Seelân diene koartlyn it fersyk om as proef ek jongeren tusken de 16 en 18 kâns te jaan om te stimmen by de steateferkiezingen yn 2019. De keamerleden wolle witte oft de minister posityf tsjin dat foarstel oer stiet en oft der grûnwetlike romte is om soks yn te fieren. Ek wolle se witte hokker kritearia de minister dêr oan stelle sil.


description: De gemeente Waadhoeke moat alle ûndersyksrapporten oer de lûdswâl by Schatzenburg yn Menaam iepenbier meitsje. Dat easket Grondnet BV tiidei by de Ried fan

title: "Rapporten lûdswâl Schatzenburg moatte iepenbier"


title: Fakbûn sjocht tefreden werom op staking iepenbier ferfier

maintext:
Fakbûn CNV sjocht tefreden werom op de staking fan twa dagen yn it Fryske streekferfier. Neffens Jan Kampherbeek fan it CNV hat de staking goed holpen om oandacht te krijen foar de hege wurkdruk dêr't de bussjauffeurs lêst fan hawwe. De skema's fan de bussjauffeurs binne bytiden sa strak, dat skoftsje of nei it húske gean der by yn sjit. "Sjauffeurs fertelle my dat se op guon mominten net nei it húske gean, omdat se dan minsken langer wachtsje litte moatte. Dat is fansels te gek", seit Kampherbeek.
Yn it ramt fan de cao-ûnderhannelings easkje de fakbûnen dat de sjauffeurs op syn minst ien kear yn de twa oeren de gelegenheid krije om nei it húske te gean. Fakbûn CNV hopet dat de staking fan twa dagen liedt ta beweging yn de ûnderhannelings tusken fakbûnen en wurkjouwers. "Wy stake net om te staken. It giet ús om in goede kollektive arbeidsoerienkomst mei omtinken foar lean en foar de hege wurkdruk fan de sjauffeurs."
Kampherbeek fertelt dat it earder net ûngebrûklik wie dat der by de grutte busstasjons in ekstra bus mei sjauffeur klear stie om by te springen by grutte fertragingen of ekstra drokte. Dy ekstra bus soe in goede oplossing wêze kinne, mar is der neffens syn ynformaasje al lang net mear.
"Stipe kin ferminderje by nije stakingsaksjes"
It CNV is bliid ferrast dat der by it publyk wol begrip liket te wêzen foar de aksjes, mar hâldt der rekken mei dat dy stipe wolris ôfnimme kin by nije aksjes. De oerlêst foel fan 'e wike yn ferhâlding ta, omdat der staakt waard yn de maaiefakânsje. It oanbod oan busreizgers is dan in stik lytser.
Fakbûn CNV beskôget de staking fan twa dagen as 'in grut sukses'. Yn Fryslân rieden allinnich de bussen op de Waadeilannen. Kampherbeek hat dêr gjin muoite mei fanwege de spesifike situaasje op de eilannen. "Wy binne der net op út om toeristen te pleagjen. Boppedat spylje de problemen mei wurkdruk en pispauzes folle minder op de eilannen, omdat de rûtes dêr folle koarter binne."
Direkteur Anne Hettinga fan Arriva woe tiisdei net mei Omrop Fryslân weromsjen op twa dagen staking yn bus- en treinferfier. De wurkjouwers yn it streekferfier hawwe ôfpraat dat foarearst allinnich harren foarsitter mei de media praat. Hettinga liet earder al witte dat de staking syn bedriuw op syn minst ien miljoen euro deis kostet. De problemen mei de pispauzes binne neffens Hettinga 'oplosber'.


description: Hiel wat út de wei setten, mar kwalik bekend: ultra-Fries Sjouke de Zee (1867-1954).

title: Famylje wiis mei rehabilitaasje Sjouke de Zee

maintext: De 89-jierrige Sjouke de Zee wit noch goed hoe't hy as lyts jonkje útfanhûze by syn pake yn Hilversum. "Pake siet altyd te skriuwen, altyd yn de boeken". Sjouke de Zee hat in hiel soad boeken skreaun. "Yn it Frysk, mei in kroantsjepenne en mei prachtige kleurige tekeningen derby". It wie in echte keunstner, want tekenje mei in kroantsjepenne is hiel dreech. Der mei gjin streekje ferkeard setten wurde, want útgomje of oerskilderje kin net.


description: Hieltiten mear minsken reizgje mei it iepenbier ferfier. Dat docht bliken út sifers fan de provinsje. Yn 2017 wiene der fiif prosint mear reizgers.

title: Mear reizgers yn it iepenbier ferfier

maintext:
It tal minsken dat mei it iepenbier ferfier reizget, is yn 2017 mei fiif prosint tanaam. Dat makket de provinsje Fryslân bekend. Benammen yn Súdeast-Fryslân is it tal bussen dat rydt tanaam. Ek ride der wat mear treinen.
De groei komt mei trochdat yn 2017 minderjierige MBO-learlingen ek fergees yn it iepenbier ferfier reizgje mochten. It tal klachten is wol wat tanaam, mar dat komt neffens deputearre Johannes Kramer troch der in soad omliedings wienen yn de stêd Ljouwert. De provinsje is al drok dwaande mei it iepenbier ferfier fan 2020 en letter. De ynset is dan dat der emisjefrij riden wurde moat.


title: Douglas: "Gjin klean as utering fan religieuze oertsjûging"

maintext:
Ien fan de regels by Douglas is dat de ferkeapmeiwurkers gjin klean drage mei dy't utering jouwe oan politike, filosofyske of religieuze oertsjûgings. Dat seit de parfumery yn in reaksje op de argewaasje op Facebook. Dêr skreaun in frou dat ien fan de meiwurkers fan Douglas yn Ljouwert net mear yn de winkel wurkje mei sûnt se in holdoek draacht, en allinnich mar ynset wurdt yn it magazyn.
Reaksje Douglas
Douglas skriuwt yn de reaksje: "Onze verkoopmedewerkers zijn ons visitekaartje. Daarom vinden wij het belangrijk dat wij neutraliteit en eenheid uitstralen. En daarom dragen onze verkoopmedewerkers neutrale, zwarte kleding, een shawl van Douglas en een badge."
"Wij nemen de recente berichtgeving over dit onderwerp heel serieus en betreuren dit ten zeerste. Wij zijn tegen elke vorm van discriminatie. Juist daarom hebben wij al jarenlang onze kledingvoorschriften, zodat er voor iedereen duidelijkheid is: wij zijn volledig neutraal en willen dat ook uitstralen. Zo kan iedereen zich bij ons welkom voelen."
Europeesk Hôf fan Justysje
Neffens in útspraak fan it Europeesk Hôf fan Justysje yn maart mei in bedriuw fan meiwurkers freegje om gjin klean te dragen mei bygelyks religieuze uteringen, as dat yn de kleanfoarskriften fan it bedriuw stiet. It is net dúdlik oft dat by Douglas it gefal is en oft de frou dêrfan op de hichte wie.


title: Lien in 'libjend boek' yn de dbieb yn de Blokhúspoarte

maintext:
Yn de Ljouwerter biblioteek, yn de Blokhúspoarte, kinne minsken sneintemiddei net inkeld boeken liene, mar ek 'libjende boeken'. Besikers meie in boektitel út de katalogus kieze en prate mei it 'libjende boek', minsken mei in bysûnder ferhaal, dat har oansprekt. Dat kin tusken 13.00 en 17.00 oere.
De minsken, dy't meidogge, prate ûnder oare oer de folgjende ûnderwerpen: de Afrikaanske man, alternatyf genêzer, gothic, homoseksualiteit, kreakje, moslims, transgender en ferslave en dakleas.
"Don't Judge a Book By its Cover" is it biedwurd fan de Human Library. It is in beweging oer de wrâld foar sosjale feroaring en bedoeld om mei minsken te praten om sa stereotypen en foaroardielen te ûndersykjen.
It konsept fan de minsklike biblioteek is ûntstien yn Denemarken yn 2000 en is oer 80 lannen yn de wrâld ferspraat. Yn Ljouwert wurdt it foar de twadde kear organisearre.


title: Douglas past klaaiïngbelied oan om holdoek-ynsidint Ljouwert

maintext:
Parfumery Douglas sil har klaaiïngbelied oanpasse. Oanlieding is de argewaasje oer in meiwurkster mei in holdoek yn it Ljouwerter filiaal. Sy soe fanwegen har holdoek gjin klanten yn de winkel mear helpe meie en allinnich noch yn it magazyn ynset wurde. Neffens it klaaiïngsbelied fan Douglas is der gjin romte foar religieuze uteringen. Hjir kamen in soad lilke reaksjes op.
Kwetsend
Douglas skriuwt no yn in ferklearring dat se de opskuor betreurje en alle reaksjes tige serieus nimme. "Het is nooit onze bedoeling geweest om met ons kledingbeleid mensen te kwetsen. Onze winkels zijn er natuurlijk voor iedereen!" De parfumery jout oan dat it wol wat tiid nedich hat om it belied oan te passen. It is noch net bekend wat de oanpassing fan it klaaiïngbelied krekt ynhâldt.


title: LIVE: Wâldrock-reüny op befrijingsdei yn Ljouwert

maintext:
Strawelte en The Amp, it binne twa opfallende Fryske bandnammen yn de line-up fan de Wâldrock-reüny sneon op it befrijingsfestival yn Ljouwert. Beide bands binne spesjaal foar dit evenemint wer byinoar kaam. It Noardewyn Live poadium fan Omrop Fryslân by de Arendstuin stiet de hiele dei yn it teken fan Wâldrock, dat tritich jier ferlyn foar it earst hâlden waard.
Oare acts dy't optrede sille, binne Jankobus Seunnenga & special friends, Restless, Claw Boys Claw, Weekend At Waikiki, Livin Blues, Bad To the Bone, Incursion Dementa en de Doelleazen. Bruno Rummler komt mei in earbetoan oan syn omke Doede Bleeker. Bleeker wie yn 1988 skoft-act by Wâldrock. Hy ferstoar op 18 maart 2018.
De Wâldrock-reüny is op 5 maaie te folgjen by Omrop Fryslân op radio, telefyzje en online. Tusken 13.00 en 22.00 oere komme de ferskate acts foarby dy't earder op it Wâldrock-festival yn Burgum spile hawwe. De presintaasje is yn hannen fan Willem 'Wâldpyk' de Vries en Eric Ennema.
Line-up
Earbetoan Doede Bleeker/Bruno Rummler 13.30 - 13.45
Restless 13.50 - 14.15
The Amp 14.30 - 15.00
Weekend at Waikiki 15.15 - 15.45
Livin 'Blues Exp. 16.00 - 16.30
Bad to the Bone 16.45 - 17.15
Incursion Dementa 17.30 - 18.00
Claw Boys Claw 18.30 - 19.30
Strawelte 20.00 - 21.00
De Doelleazen 21.15 - 21.45
Tusken de akts yn treedt Jankobus Seunnenga op as artyst en dj.
Podcast
Alfêst yn de stimming komme foar de Wâldrock-reüny? Harkje nei de podcast, wêryn't mei de ''founding fathers'' fan it festival Kees Koudstaal, Rinto Bekkema, Jaring de Groot en Willem de Vries weromsjoen wurdt op de ferskate Wâldrock-edysjes.
Fan 13.00 oere ôf binne de optredens te folgjen by Omrop Fryslân op telefyzje, Omropfryslan.nl en de Omrop-app. Om 18.00 oere wurdt de útstjoering op telefyzje ôfsletten, mar giet it feest op it festivalterrein en de livestream gewoan troch.


description: Aldeholtpea en omkriten binne mobyl noch hieltyd min berikber. In pleatste telefoanmêst wurket noch net, de VVD fan Weststellingwerf is der klear mei.

title: VVD stelt fragen oer mobile berikberens fan Aldeholtpea

maintext: De VVD yn de gemeenteried fan Weststellingwerf stelt fragen oan it kolleezje fan boargemaster en wethâlders oer de minne mobile berikberens fan Aldeholtpea en omkriten. It is al langer bekend dat it doarp mobyl min berikber is.


title: UPDATE: Brân yn wenhûs Nes (Dongeradiel) ûnder kontrôle

maintext:
By de brân yn in âld skoalgebou yn Nes, Dongeradiel is it dak folslein ferlern gien. De rest fan it gebou oan de Haadstrjitte hat in soad skea oprûn. It gebou tsjinnet no as wenhûs.
De brân ûntstie oan it begjin fan de middei, Hoe't dat gebeure koe, is noch net bekend. Neffens de brânwacht binne der gjin minsken mear oanwêzich yn it hûs.
By de brân kaam in protte reek frij. Dêrom rôp de brânwacht omwenners op om doarren en ruten sletten te hâlden.
De brânwacht hie it fjoer in goed oere nei it ûntstean ûnder kontrole.


title: Fêst kontrakt foar 150 meiwurkers berne-opfang Kids First

maintext:
Hast alle meiwurkers fan berne-opfang organisaasje Kids First Cop Group, dy't twa jier lyn oernaam binne fan it fallite Sisa, ha in fêst kontrakt krigen. It giet om goed 150 minsken. Neffens Kids First is nei de oername it tal bern dat op deferskate lokaasjes opfongen wurdt, flink groeid.
It fertrouwen dat de klanten yn it bedriuw ha, kin no útbetelle wurde nei de meiwurkers, seit Kids First. De kontrakten wurde jûn op in feestlike byienkomst yn Ljouwert oan de meiwurkers útrikt.


title: Boargemaster slút wenhûs yn Berltsum ôf foar in jier

maintext:
Yn Berltsum hat boargemaster Hayo Apotheker ferline wike woansdei in wenhûs foar in perioade fan in jier ôfsletten. Dat hat de gemeente Waadhoeke woansdeitemiddei bekendmakke. Neffens de gemeente hat de plysje op 15 maart fan dit jier yn de wenning drugs oantroffen. Doe waard flink wat hard- en softdrugs fûn.
De wenning kin sletten wurde op grûn fan de opiumwet, seit de gemeente. De boargemaster hopet dat de feiligens en de leefberens yn Berltsum ferbetterje troch it wenhûs te sluten.


description: Hoe kinne je in ûnderwiiskongres mei ûndersyksresultaten oantreklik meitsje foar in grut publyk? Troch der in festival fan te meitsjen, sa redenearret hege

title: Hegeskoalle Ljouwert organisearret Congrestival

maintext:
Sa is der in foodtruck fan Fryske studintûndernimmers, dy't gearwurkje mei Syryske flechtlingen. "By dy foodtruck kinst Syrsyke limonade keapje", fertelt Nants Schilstra fan de organisaasje fan it Congrestival.
Ek it festivalterrein sil brûkt wurde om ûndersyksresultaten sjen te litten. "Der is bygelyks in studint dy't in ticketsysteem betocht hat. Dat kin hy no yn de praktyk teste."
Bedoeling is dat studinten, dosinten en it bedriuwslibben mei inoar yn kontakt brocht wurde. "Mei de foarm fan in festival hoopje wy dat de drompel foar de minsken leger makke wurdt om del te kommen."


title: Rûpen frette bosken yn súdeastlik Fryslân keal

maintext:
It liket wol hjerst yn de bosken fan Súdeast-Fryslân. Rûpen hawwe manmachtich de oanfal op beammen ynset. Benammen iken wurde op dit stuit kealfretten. Saakkundigen sprekke fan in mystearje dat ien kear yn 'e safolle jier foarkomt.
Siep Sinnema fan de Vlinderwerkgroep Friesland wit dat de nachtflinters wer yn aksje kommen binne. De rûpen fan dizze flinters frette harren al wiken lang fol. Wa't troch de bosken kuieret, sjocht it resultaat fan dizze grutte fretterij. Sa stean yn it boartersbosk Sparjebird by de Hemrik in soad keale beammen, sûnder grien op de tûken.
Noch in wike en dan hawwe de rûpen genôch iten hân om úteinlik as flinters fierder troch it libben te gean. De beammen krije dan de kâns om wer op it bloeien, want se kinne dizze rûpe-oanfal mei gemak oan.


description: It famke krijt selskip fan twa ûnbekende oare reuzen. En der binne hûnderten frijwilligers nedich.

title: Der komme gjin twa, mar trije reuzen nei Ljouwert

maintext:
De frijwilligers, en minsken mooglik as frijwilliger aktyf wêze wolle, krigen woansdeitejûn útlis oer wat se dwaan moatte by it evenemint. Dat ferskilt fan meirinne mei linten om it publyk op ôfstân te hâlden, wetter útdiele tsjin de waarmte of achter de skermen oan it wurk te wêzen.
Oer it evenemint sels waard net folle dúdlik. Sa byldzje de reuzen in typysk Frysk ferhaal út, mar it ferhaal sels moat noch geheim bliuwe.


title: Marit Bouwmeester wreidet foarsprong op EK út

maintext:
Marit Bouwmeester fan Warten hat op it EK Laser Radial-silen yn it Frânske La Rochelle har foarsprong op de konkurrinsje útwreide. De koprinner fan it klassemint waard freed yn har races earste en twadde. Maxime Jonker, de nûmer twa yn it klassemint, hie freed ien mindere race, dêr't se 13e yn waard. De oare race wûn se al.
Sneon is de lêste dei fan it EK.


title: SCO wint fan Groen Geel en hâldt kâns op kampioenskip

maintext:
De kuorballers fan SCO hawwe goede saken dien yn de striid om it kampioenskip yn de haadklasse A. Nei it ferlies ferline wike tsjin Avanti/Flexcom (20-15), wie de ploech út Aldeholtpea sneon wol te sterk foar Groen Geel út Wormer. Yn de sporthal yn Wolvegea waard it 18-16 foar it team fan trainer Aegle Frieswijk.
SCO stiet, mei noch twa wedstriden te gean en njoggentjin punten, op it tredde plak. Avanti út Pijnacker stiet twadde en hat like folle punten as SCO. Koprinner Tempo út Alphen aan den Rijn hat twa punten mear as SCO en Avanti.
Op 26 maaie spilet SCO thús tsjin Oost-Arnhem en op 3 juny út tsjin HKV/Ons Eibernest.


title: Direkteur: Ein oan Wellzo soe kwetsberen yn problemen bringe

maintext:
As der in ein komt oan wolwêzensynstelling Wellzo yn Ljouwert, dan komme kwetsbere minsken yn de problemen. En dat betsjut krekt hegere soarchkosten. Dat seit Ernst Janssen, direkteur fan Wellzo yn reaksje op de besuniging fan de gemeente Ljouwert.
Boargemaster en wethâlders fan Ljouwert makken tiisdei bekend dat de subsydzje fan 2,2 miljoen euro oan Wellzo stopset wurdt mei yngong fan 1 july 2019.
Minder gau yn isolemint
Wellzo docht jongerenwurk, jout stipe oan mantelsoargers en regelet dat minsken as frijwilliger oan it wurk kinne. Neffens Janssen bloeie minsken op troch it wurk fan Wellzo, se wurde selsredsum en reitsje minder gau yn in isolemint. Wellzo wurdt foar 90 persint betelle troch subsydzje. Der wurkje sa'n 40 minsken.
"Niet de schoonheidsprijs"
De besuniging fan de gemeente Ljouwert komt foar Janssen "als een donderslag bij heldere hemel". Se wiene yn petear mei de gemeente en oare wolwêzensynstellings om de kosten fan dit wurk nei ûnderen te bringen. Mar dat B en W Wellzo yn in brief fertelt dat de organisaasje al syn subsydzje kwytrekket, dêr is Janssen min oer te sprekken. "Om het netjes te zeggen: het verdient niet de schoonheidsprijs", seit Jansen.
De gemeenteried moat noch in beslút nimme oer de besunigingsplannen.


title: Wike fan de wierheid foar 11Fountains

maintext:
Op trije plakken yn de provinsje wurde moandei de fonteinen fan it 11Fountains projekt pleatst. It giet ûnder oare om de Fontein van Fortuna yn Snits. De pleatsing gie earder mis om't dy fontein te heech boppe it wetter stie.
Yn Boalsert wurdt de Flearmûs teplak set. Dêr binne nochal wat problemen mei de oansluting. Dat hat te krijen mei de archeologyske fynsten dy't dien binne by it pleatsen fan it fûnemint. Ek sil de spuitrjochting fan de fontein bepaald wurde.
Yn Frjentsjer wurdt de Oortwolk teplak set. Dy wurdt dêr brocht yn twa kratten en sil dan oansluten wurde. Yn Hylpen binne de hoarnen pleatst fan de fontein dêr. Letter dizze wike folget noch in beam dy't der tuskenyn komt te stean. Ek hjir wurdt besjoen wat de bêste spuitrjochting is.
Harns
Takom wike moandei wurde noch in pear fonteinen teplak set. Dat is neffens Hulsman wol spannend: "De walvis in Harlingen moet over het water naar z'n locatie. Het is ook lastig om de walvis klaar te maken. Het is bijvoorbeeld lastig om met staal en polyester tegelijk te werken. Dat is passen en meten."
Drylts
Ek yn Drylts wurdt noch hurd wurke. Dêr moatte de blommen dy't op de fontein komme, oer it wetter teplak brocht wurde. "Dat is ook nog wel een logistieke operatie", seit Hulsman. Dochs rint alles noch op skema: "Er is geen enkel signaal dat het allemaal niet gaat lukken."
Dokkum letter klear
De fonteinen moatte foar 18 maaie klear wêze. Dan wurde 10 fan de 11 offisjeel yn gebrûk naam. Allinnich dy fan Dokkum, de iisfontein, folget letter.


title: KNMI: Koade giel foar Fryslân fanwege swiere tongerbuien

maintext:
It KNMI hat foar sneintemiddei en sneintejûn koade giel foar Fryslân ôfjûn fanwege swiere tongerbuien.
It waarynstitút warskôget foar ûnwaar, hagel en in soad delslach. Boppedat is der kâns op hurde wynstjitten.


title: Kuierders bliid mei rein op tredde dei Alvestêdetocht

maintext:
Nei twa dagen fan moai waarm kuierwaar moatte de dielnimmers oan de kuieralvestêdetocht tongersdei de ponchos út de tas helje. De fanatike alvestêderinners binne op de tredde dei fan de tocht ûnderweis fan Warkum nei Frjentsjer. Dit is in tocht fan yn totaal 42 kilometer.
It is ek de earste kuierdei foar de dielnimmers dy't meidogge oan de trijedaagse ferzje fan it evenemint. Dizze kuierders rinne de helte fan de rûte. De minsken dy't ien dei meirinne heakje sneon pas oan, as de tocht fan Dokkum nei Ljouwert giet.
Rein
De kuierders binne tongersdei tige wiis mei it reinige waar, om't dit neffens harren lekkerder kuierwaar is as de waarmte fan de ôfrûne dagen. Guon sizze dat se lêst hân hawwe fan stosân. Dit is mei de rein no folslein fuort. De dielnimmers moatte noch eefkes trochbite, want der stiet nei dizze dei noch 72 kilometer op de planning.


description: "Wy wolle it feest fan takom jier opdrage oan de slachtoffers. Litte wy soargje dat dat in knalfeest wurdt, sûnder dizze relskopperij."

title: Jubileumedysje Frou Rock giet troch, nettsjinsteande swiere mishanneling

maintext: It ynsidint fan ôfrûne wykein is gjin reden om de jubileumedysje fan takom jier net trochgean te litten, fynt de organisaasje. "It jubileumfestival fan takom jier giet gewoan troch. En wy wolle dat feest dan ek opdrage oan de slachtoffers fan ôfrûne wykein. Litte wy soargje dat it in knalfeest wurdt, sûnder dizze relskopperij." De organisaasje bringt kommende freed in besite oan de twa slachtoffers.


title: Soad lekke bannen by Alvestêdetocht foar soleksen

maintext:
De Alvestêdetocht foar soleksen hat moandei te krijen mei in soad lekke bannen, sa seit Piet Veldman fan de organisaasje.
Der dogge sawat 80 soleksen mei, mar neffens Veldman binne der grutte ferskillen yn it ûnderhâld dat de ferskate dielnimmers foar de tocht dien hawwe. Syn yndruk is dat guon har fyts mei helpmotor kwalik neisjoen hawwe, foardat hja oan de lange tocht begongen. De lekke bannen soargje foar de nedige fertraging, want der wurdt besocht om de dielnimmers wat byinoar te hâlden. Om 17.00 oere hinne wiene de 80 soleksen noch yn Dokkum. Dêrnei begongen sy oan de lêste etappe nei Ljouwert.


description: Ek al wol de provinsje gjin grutte skippen mear nei It Hearrenfean farre litte, de gemeente tinkt dêr hiel oars oer.

title: Hearrenfean wol grutte skippen op de farwegen hâlde

maintext:
Ekonomy en wurkgelegenheid
Wethâlder Hans Broekhuizen seit dat dizze bedriuweterreinen wichtich binne foar de ekonomy en wurkgelegenheid fan It Hearrenfean. Ferfier oer wetter is foar besteande en nije bedriuwen fan grut belang, sa jout er oan. Om de kombinaasje mei de rekreaasjefeart goed en feilich te meitsjen, is it neffens him wichtich om op koarte termyn maatregels te nimmen.


title: Gearwurking plysje en bedriuwen tsjin cybercrime

maintext:
De plysje Noard-Nederlân sil yn de striid tsjin cyberkriminaliteit mear gearwurkje mei spesjalisearre bedriuwen, lykas it-bedriuwen, en it ûnderwiis. Der wurdt dêrfoar in saneamd Digital Trustcenter opset. De plysje en de bedriuwen hoopje troch mear gear te wurkjen, de opdiene kennis ienfâldiger te dielen en cybercrime rapper oan te pakken.
Neffens projektlieder Ronald Zwarter fan de plysje Noard-Nederlân is der yn it noarden fan it lân in soad potinsjeel om cybercrime op te lossen. Hy hat dan ek in protte fertrouwen yn de nije gearwurking.


title: 11Fountains-fontein Snits no alwer fuorthelle

maintext:
De 11Fountains-fontein dy't moandei pleatst waard by de Wetterpoarte yn Snits, is fuortendaliks wer fuorthelle. It die bliken dat de fontein te heech yn it wetter fan de grêft stie. De fontein sil no oanpast wurde en op 7 maaie opnij in plak krije yn it wetter.
De fontein is in ûntwerp fan de Dútske keunstner Stephan Balkenhol.


title: Fernijingen yn earedifyzje: "It wurdt in dreech kompromis"

maintext:
Der binne noch in pear play-off wedstriden te gean, mar de fuotbalkompetysje is oer inkelde wiken dochs wier offisjeel ôfrûn. En dat betsjut dat der ek wer praat wurdt oer mooglike feroaringen yn de opset foar kommende seizoenen. Sa ek op it heechste nivo yn Nederlân: de earedifyzje. Woansdei kamen klupdirekteuren út it hiele lân yn Zeist gear om te praten oer herfoarmingen fan de kompetysje.
Der waard ûnder mear praat oer it ynfieren fan in 'Belgysk' kompetysjemodel en it ferbieden fan keunstgers. Algemien direkteur fan SC Hearrenfean Luuc Eisenga wie by de petearen: "Der binne fansels diskusjes oer hoe't wy de kwaliteit fan it fuotbal omheech helje kinne."
In Belgysk model soe mear play-offs hawwe, ûnder oare foar de top fiif as seis. Dochs is in beslút hjiroer noch net tichtby. "Hjoed hawwe wy alle rivieren en sleatten beneamd, en hoefolle wetter der noch trochhinne moat foardat je it dêroer iens binne," seit Eisenga. "De ferskillen tusken klups binne grut. De grutste trije kinne je net fergelykje mei in VVV of Roda, en ek net mei Hearrenfean. Dat wurdt tink ik in dreech kompromis."


description: Freed foel de koereur út Twellingea út nei in botsing, sneon hie er opnij grutte pech.

title: Nyck de Vries bliuwt puntleas yn F2 Monako

maintext:
Autokoereur Nyck de Vries hat sneon gjin punten pakt yn de sprintrace fan de Formule 2 yn Monako. De 23-jierrige Twellingeaster starte efteroan, mar syn bolide wegere tsjinst en hy kaam gjin meter foarút.
Grutte ynhelrace
Nei't syn team de auto dochs oan de praat krige, begûn De Vries oan in grutte ynhelrace. Hy ried út de efterhoede wei noch nei it njoggende plak yn in race fol mei crashes, oanridingen en safetycar-situaasjes. De Vries bleau troch it njoggende plak lykwols krekt bûten de punten.
Foarige races
Freed foel De Vries út nei in botsing, wylst er yn de kwalifikaasjes tige rap west wie.


title: Lasers mooglike oplossing tsjin guozze-oerlêst

maintext:
De oerlêst fan guozzen kin hiel goed oanpakt wurde mei help fan lasers. Dat seit it Delftske bedriuw Bird Control Group. It bedriuw hat ûndersyk dien nei oplossings tsjin guozze-oerlêst. Dit ûndersyk waard ûnder oare yn Fryslân útfierd mei help fan Sovon Fûgelûndersyk en it ekologyske ûndersykburo Altenburg en Wijmenga út Feanwâlden.
By de testen mei de saneamde Agri-laser die bliken dat 90 prosint fan de guozzen fuortfleant, nei't der mei de laser op harren skynt wurdt. Der is neffens it bedriuw gjin sprake fan gewenning by de guozzen.
It bedriuw sil no mei de oerheid yn oerlis om de metoade fierder út te setten.


title: Kollum: "De Winter"

maintext:
"It wie dizze wike sok moai waar, dat ik eigentlik allinnich mar sin haw om de maitiid te beskriuwen yn dizze kollum. De stêd dêr't ik wenje makket in metamorfoaze mei, sa rûn dizze tiid fan it jier. Ik hearde it earste toersweltsje, it lûd fan de maitiid, en iere simmer. Sa faak ynset yn films dat it lûd fan it toersweltsje hast de soundtrack fan de simmer yn Europeeske stêden wurden is.
En al it grien dat útbarst, dat grien dat sawat seis moannen fuort wie en no de hiele stêd sa fris as kraanwetter makket. En dan de ipen hjir, de blossem dy't om de fitsers en auto's hinne dûnset, de 'springsnow', of natuerlike konfetty fan 'e maitiid, hast ûnseedlik, sa útbundich. Maaie is wier myn favorite moanne yn it jier, en mei sok waar kom ik eagen tekoart.
Wêrom't ik yn dizze moanne myn eagen noch op Leon de Winter lein haw, is my dan ek in riedsel. Hy siet by WNL op Zondag, en sei doe dit oer presidint Trump fan de Verenigde Staten...
"Op dit moment is hij populairder in de Verenigde Staten dan Obama op hetzelfde moment in het presidentschap."
De Winter siet by WNL omdat der wer gedoch wie oer Trump, en De Winter is de iennige konservative rjochtse Nederlânse publisist dy't oer Amearika praat. Gedoch oer Trump is der alle dagen, mar it wurdt hieltyd gekker. Sa wie der syn eigen advokaat, Giuliani, dy him tsjinspruts en him yn 'e problemen brocht, nota bene op de stjoerder dy't altyd goed mei Trump foar hat, Fox News.
Presintator Rik Nieman twivele noch even oan 'e sifers fan De Winter, mar...
"Dit zijn de keiharde cijfers," sei De Winter.
Ik haw it eefkes opsocht. De âldste 'presidential approval rating' is dy fan George Gallup, ynstelt yn 'e jierren tritich. De Gallup Poll is ek de bekendste fan de mear as tweintich polls dy't der yn de VS binne. Se binne aaklik krekt yn harren wurk en steane bekend om harren presizens. Dus dat is myn plak om de feiten te tsjekken.
Donald Trump hat yn de poll fan twa wiken lyn in 'approval rate', in goedkarring, fan 42%, wylst Obama op itselde momint yn syn presidintskip op 48% sit. Trump stiet tegearre mei Jimmy Carter trouwens it leechst fan allegearre op dit momint. De konklúzje wie simpel: Leon de Winter eamelet mar wat.
De Winter twittere deselde middei noch: guon leauwe my net, en hy sette dêr in foto by fan in grafykje dêr't yn stie 'Trump 51%' en 'Obama '48%'. Gjin bron, gjin útlis, mar wol de brette hoanne úthingje.
It liket der sterk op dat De Winter him basearret op de Rasmussen Report. Mar sawol Washingont Post, CNN as New York Times set grutte fraachtekens by de betrouberens fan Rasmussen. Mar hey, dat binne fansels de linkse media, die hoege wy net te leauwen. Rasmussing is in pollingbedriuw dat wol 'the gold standard in the conservative world' neamd is.
Tsja. As der twa wrâlden bestean, dan binne der twa ferzjes fan de wierheid: ien fan Gallup en ien fan Leon de Winter, WNL, Rasmussen en Trump. En krij dy mar ris byinoar.
'Keiharde cijfers'. Ek De Winter moast tajaan dat it hiele establishment yn Washington him ûndertusken keart tsjin Trump. Dat fine Trump-oanhingers allinnich mar moai en goed, want it establishment moat kapot, omdat... ja, no ja, gewoan, it moat kapot omdat se tinke dat der mear nei harren takomt at der minder nei it establishment giet. In naïve redenaasje.
Mar ik gean der ek net fanút dat De Winter nocht hat om it oer Gallup en Rasmussen te hawwen, en ik haw gjin nocht om it oer de populariteit fan Trump versus de populariteit fan Obama, en wol krekt op DIT momint yn it presidintskip te hawwen. Al wie it mar om't it gjin fluit útmakket. It binne twa wrâlden. Hy syn De Winter-wrâld, en ik myn foarjierswrâld."


title: Unrêst by boeren oer nije taryfplannen FrieslandCampina

maintext:
Under boeren is ûnrêst ûntstien oer de nije taryfplannen fan suvelkoöperaasje FrieslandCampina. Guon melkfeehâlders binne bang dat harren bedriuw op slot komt te stean en sy komme dêrom mei in eigen plan. De top fan it suvelbedriuw sil tiisdeitejûn yn Easterein mei de boeren om tafel, skriuwt De Telegraaf.
Benammen jonge boeren binne net tefreden, om't de suvelkoöperaasje foars minder betelje wol foar de oanlevere molke. Se fiele harren beheind yn harren ûndernimmerskip.


title: Ljouwert draait subsydzjekraan Wellzo ticht

maintext:
De gemeente Ljouwert beëiniget mei yngong fan 1 july 2019 de subsydzje foar stichting Wellzo yn de stêd. De wolwêzensorganisaasje kriget op dit stuit noch 2,2 miljoen euro yn it jier fan de gemeente. Mar omdat der finansjele tekoarten binne yn it sosjale domein, moat de gemeente Ljouwert besunigje.
Aktiviteiten lykas it moetingsplak foar jonge âlden en ambulant jongerenwurk hâlde op. De oare ynset fan Wellzo op it mêd fan jongereinwurk, frijwilligerswurk en it stypjen fan mantelsoarch sille op in oare manier en mooglik ek troch in oare ynstelling dien wurde.
It ynlûken fan de subsydzje sil de ein fan Wellzo betsjutte. Dat kostet tsientallen banen, ek al binne guon wurknimmers yn it ferline al oerstapt nei de koöperaasje Amaryllis, dy't ferantwurdlik is foar de sosjale wykteams yn de stêd.


title: Smûk en Smikkel komt yn 2018 werom mei spesjale edysje

maintext:
It Ljouwerter foodfestival Smûk en Smikkel komt yn de simmer fan 2018 werom mei in spesjale edysje. Dat makke de organisaasje fan it evenemint bekend yn IepenUp Live.
Smûk en Smikkel waard earder njoggen kear hâlden yn de Blokhúspoarte. Yn 2016 wie it foar it lêst. Om't IepenUp Live dizze kear oer ús iten giet, en de bewustwurding fan wêr't it weikomt, wie der ek in lytsskalige itensmerk organisearre yn Neushoorn.
Smûk en Smikkel bestie al foardat de foodtruck-festivals populêr waarden. Undernimmers dy't graach oan it foodfestival meidwaan wolle, kinne harren opjaan op de Facebookside fan Smûk en Smikkel.


title: Karim Rossi langer by SC Cambuur

maintext:
It ôfrinnend kontrakt fan Karim Rossi by SC Cambuur sil op koarte termyn ferlinge wurde. Datselde jildt foar in oare oanfaller, Tyrone Conraad, dy't syn minuten dit seizoen yn it belofteteam makke. Neffens technysk manager Foeke Booy is der noch gjin dúdlikheid oer Martijn Barto, Darren Rosheuvel en Xander Houtkoop. Dy spilers beskikke ek oer in ôfrinnend kontrakt, mar dêrmei is Cambuur noch yn petear.
Boppedat ferwachtet Booy dat de Ljouwerters gau nije spilers presintearje kinne: "Ik hoop op korte termijn. We zitten niet stil en hebben verschillende opties uitstaan."
Lêste trainingswiken
Yn de lêste trainingswiken fan it seizoen sille der ek noch in oantal spilers fan oare klups mei Cambuur meitraine. Fan moandei ôf is de Letske jeugdynternasjonal Andrejs Ciganiks yn Ljouwert op proef. Hy spilet by it twadde team fan it Dútske Schalke 04. Fan tiisdei ôf sil der ek noch in 22-jierrige Eastenrykse keeper mei de ploech fan trainer René Hake meidwaan.


title: Provinsje wol witte wat âlden fan Taalkado fine

maintext:
De provinsje siket heiten en memmen dy't tusken 2016 en no by de oanjefte fan harren bern op it gemeentehûs it Taalkado krigen hawwe. Dêryn sitte Fryske boekjes en cd's mei ferskes en ek ynformaasje oer meartalich grutbringen. De provinsje wol witte wat minsken fan it Taalkado fine.
Op de webside fan de provinsje stiet in koarte enkête. Minsken dy't meidogge, kinne in VVV-bon winne.


title: Bachbibel leit by boekhannel op It Hearrenfean

maintext:
Wa't de bibel fan Johann Sebastiaan Bach wolris trochblêdzje wol, kin fan no ôf telâne by boekhannel Binnert Overdiep op It Hearrenfean. Dêr leit de 5.000 pagina dikke bibel te keap, ynklusyf de notysjes dy't de komponist deryn makke hat en de flekken dy't der troch it gebrûk en de leeftiid yn kaam binne.
It eksimplaar dat by Overdiep leit is lykwols net echt, mar in eksakte kopy fan it orizjineel. De kopy is makke troch útjouwerij Van Wijnen út Frjentsjer. Goedkeap is de Bachbibel net. Wa't him keapje wol, moat 4.800 euro meinimme. Yn totaal wurde der 1.000 eksimplaren makke.


title: Plysjefrou ferwûne troch stiennesmiter nei ôfrin fan Cambuur

maintext:
Nei ôfrin fan de wedstriid SC Cambuur - FC Dordrecht hat it sneontejûn eefkes ûnrêstich west by it stadion. Ien plysjefrou op in hynder rekke dêrby licht ferwûne oan har foet. Se waard rekke troch stiennen dy't nei de plysje smiten waarden. Dat barde yn de omkriten fan de Coopmansstrjitte. Dêr stienen de supportersbussen fan FC Dordrecht.
Under begelieding fan de ME binne de supporters nei de bussen brocht. Oant no ta is noch net ien oanhâlden. Al is de man dy't mei de stiennen oan it smiten wie, werkend op bylden. De plysje slút dan ek net út dat noch ien oanhâlden wurdt.


title: Wite reek yn Dantumadiel; gemeente hat in nij kolleezje

maintext:
It nije gemeentebestjoer fan de gemeente Dantumadiel is rûn. Gemeentebelangen Dantumadiel, Sociaal Links en ChristenUnie binne ta in bestjoersakkoart kaam. It giet hjirby om in akkoart op haadlinen. De partijen wolle it fierder ynfolje mei de gemeenteried, ynwenners en bedriuwen.
Nije wike moandei wurdt it nije kolleezje ynstallearre. Alle trije partijen leverje in wethâlder. Dat wurde Kees Wielstra fan GemeenteBelangen, Rommy Kempenaar fan Sociaal Links en Gerben Wiersma fan ChristenUnie.


title: Gjin goed begjin foar gersbaanracer Theo Pijper

maintext:
Theo Pijper is tongersdei dreech begûn oan de finales om de wrâldtitel gersbaan. De koereur út Rinsumageast einige yn de earste wedstriid yn it Dútske Herxheim as tolfde. De winst gie nei Martin Smolinski út Dútslân, foar Dimitri Bergé út Frankryk en Bernd Diener, ek út Dútslân.
Yn totaal wurde fiif wedstriden riden om it wrâldkampioenskip. De folgjende is op 16 juny yn it Frânske La Réole. Dêrnei binne der noch wedstriden yn Roden (15 july), Eenrum (19 augustus) en Mühldorf (30 septimber).


title: Slûs oan Snitser Aldfeart troch fandalen bûten gebrûk

maintext:
De slûs oan de Snitser Aldfeart krekt ûnder Snits hat in pear dagen bûten gebrûk west, om't fandalen de lier, bekabeling en oare rustfrijstielen ûnderdielen stellen hienen. Boaten út de rjochting fan Loaiïngea, Goaiïngea en Offenwier koenen net fierder en moasten omfarre oer de Tersoalstersyl.
In âldizerhanneler út Ljouwert krige de lier oanbean. It ûnderhâldsbedriuw fan de gemeente hie de tip krigen dat it materiaal dêr lei en ha it werom frege. Op in pear saken nei is alles wer op it âlde plak ynstallearre. Guon saken moasten neimakke wurde. Neffens in meiwurker fan it ûnderhâldsbedriuw hat de opbringst net mear west as in pear bankjes. "Al dy muoite foar sa'n bytsje jild, idioat soks."
Neffens buertbewenners is it net de earste kear dat der fernielingen binne. Se kleie al skoften oer oerlêst fan hingjeugd. Dy hingje faak om by de slûs of ûnder de brêge flakby de slûs. Dat soarget foar in soad lûdsoerlêst. Se fine dat de gemeente Súdwest-Fryslân folle better tafersjoch hâlde moat.
De slûs is yntusken wer makke.


title: Provinsje Fryslân skrast mear as hûndert banen

maintext:
De provinsje Fryslân sil de kommende jierren flink ynkrimpe. De organisaasje skrast mear as hûndert banen. Dit hat ûnder oaren te krijen mei ynfra-projekten dy't klear binne, wêrtroch't der minder minsken nedich binne.
Der sille gjin minsken twongen ûntslein wurde. De banen ferdwine fia natuerlik ferrin.
Provinsjale begrutting nimt ôf
De provinsjale begrutting nimt de kommende jierren ôf: fan 69,3 miljoen euro dit jier nei 48,3 miljoen yn 2021. Yn totaal sil 12% of 13% fan de besetting ferdwine.
Oare getallen as twa jier lyn
Neffens deputearre Klaas Kielstra falt de reorganisaasje hiel bot ta. Twa jier lyn wie der ek in plan, mar mei hiel oare getallen. Doe soe de provinsje sa'n 200 fte skrasse, no binne dat dus 110 fte. Ien fte stiet gelyk oan ien fulltimebaan. "Sa leit der in goede balâns tusken de finansjele mooglikheden fan de provinsje en it personiel dat we dêrfoar nedich hawwe.


title: Moai waar by Turfrace: ekstra kilometers meitsje

maintext:
Leafhawwers fan klassike skippen kinne dizze dagen har hert ophelje by de Turfrace. Hiel wat Fryske skûtsjes, snikken en preammen binne nammentlik yn wedstriidfoarm ûnderweis fan de Feanhoop nei Ljouwert. Freed wie de earste etappe, fan de Feanhoop nei Drachten, en sneon stiet it twadde part, fan Drachten nei Ljouwert op it programma.
Gewoanwei rint de Turfrace allinnich mar troch Smellingerlân, mar dat leit dit jier dus oars. Haiko van der Werff fan de organisaasje: "Dit is de tredde edysje, en it is in spesjale edysje om't it kulturele haadstêd is." Eins soe de race pas takom jier hâlden wurde, mar op fersyk fan de gemeente is der dochs besletten om yn dit spesjale jier in wedstriid op poaten te setten.
Der binne dizze edysje in soad mear dielnimmers as by de foarige twa jiergongen. "Ferline jier hiene wy sa'n fjirtjin dielnimmers, en no binne it der 27 skippen."
Ekstra kilometers
De earste dei wie pittich, mar prachtich, sa seit de organisaasje. Op de twadde dei, sneon, liket it wat makliker te wurden: de wyn komt út de goeie rjochting, en hat in goeie krêft, wêrtroch't de organisaasje besluten hat om de rûte wat om te lizzen. Hjirtroch wurdt der no in ekstra slach op de Wiede Ie makke.


description: Mei it moaie waar fan ôfrûne wykein wie de plysje ek wer aktyf op it wetter yn Fryslân. Net alle wettersporters hiene de saken op oarder.

title: Wetterplysje bekeurt boatsjefarders

maintext:
De wetterplysje hat fan 't wykein wer meardere boeten útdield. It giet om njoggen bekeurings foar boatsjefarders yn de omkriten fan Drachten, Burgum en Earnewâld. Fjouwer kear wie der sprake fan in snelheidsoertreding, twa bestjoerders koene gjin farbewiis sjen litte, twa kear wie der gjin rêdingsfest oan board en by ien rappe motorboat ûntbruts de registraasje.
Ek yn de omkriten fan Ljouwert, Eastermar en Jirnsum wie de wetterplysje aktyf. Dêr waarden benammen minsken beboete dy't te hurd farden.


title: Jan Schulting wurdt nije haadtrainer FVC Ljouwert

maintext:
Jan Schulting, de heit fan shorttrackster Suzanne Schulting, wurdt de nije haadtrainer fan de Ljouwerter fuotbalklup FVC. Dat hat de klup woansdeitejûn) bekend makke. Schulting hat in kontrakt foar ien jier tekene by FVC en folget Johan Groote op, dy't nei dit seizoen ophâldt as haadtrainer.
Schulting, âld-fuotbalprof fan ûnder mear Sportklup Hearrenfean, is gjin ûnbekende by FVC. Begjin njoggentiger jierren stie hy ek al oan it roer fan it earste alvetal fan de Ljouwerters.


title: Nyck de Vries op foarste startrige yn Barcelona

maintext:
Autokoereur Nyck de Vries mei sneon fan de foarste rige ôf starte yn de Formule 2 race yn Barcelona. De Twellingeaster waard freed by de kwalifikaasjerace twadde. Allinnich de Tai Alexander Albon die it better.
It is de bêste kwalifikaasje fan De Vries oant no ta yn de Formule 2.
It sirkwy fan Barcelona-Catalunya is it toaniel fan de fiifde en sechsde race fan it seizoen. Nei twa racewykeinen - yn Bachrein en Azerbeidzjan - stiet De Vries fiifde yn it klassemint.


title: Doarpsbelang Easterbierrum hat soargen oer keamerferhier

maintext:
Doarpsbelang Easterbierrum Kleaster-Lidlum hat grutte soargen oer de ferhier fan keamers yn it doarp oan arbeidsmigranten. Dat skriuwt Doarpsbelang yn in brief oan de ynwenners fan de doarpen. It belied fan de gemeente Waadhoeke stelt dat ien prosint fan alle huzen yn it doarp brûkt wurde meie foar keamerferhier.
Neffens Doarpsbelang wurde der yn Easterbierrum op it stuit wol tsien oant fyftjin wenningen brûkt foar ferhier. Doarpsbelang hat de gemeente frege har belied te hanthavenjen.
Rau op it dak
De brief is yn it Nederlânsk, Poalsk en Ingelsk ferspraat. Doarpsbelang jout oan dat it nijs foar arbeidsmigranten dy't op it stuit yn Easterbierrum in keamer hiere 'rau op it dak falle kin'. It fersyk ta hanthavening is dan ek net tsjin dizze minsken rjochte, mar hat as doel it doarp leefber te hâlden.
Doarpsbelang hat noed oer de leefberens fan Easterbierrum. In soad arbeiders dy't in keamer hiere, dogge net mei oan aktiviteiten yn it doarp. Ek bouwe se dêr gjin takomst op, omdat de rest fan harren famylje noch earne oars wennet. Dat taast it doarpslibben oan, sa fynt Doarpsbelang.


description: De pikeboeren binne bot skrokken fan in nije fipronyl-melding yn Twinte. By it doarp Tilligte is by in pikeboer bûtendoar fipronyl oantroffen. It safolste

title: Pikeboeren skrikke fan nije fipronyl-melding

maintext: Neffens foarsitter Piet Faber fan de sektor plomfeehâlderij fan NLTO is it in drama dat op in bedriuw dat earder skjin ferklearre wie, dochs wer fipronyl oantroffen is. Faber tekenet der by oan dat op hast alle fipronylbedriuwen fan ferline jier frijjûn binne. Fryske pikeboeren bot skrokken fan de nije melding, Sy woene graach it fipronyl-drama achter harren litte en wurde der no mei konfrontearre dat it risiko - blykber - dochs noch net definityf fuort is.


description: Op in fiskkotter yn Harns is brân útbrutsen. It fjoer sit yn de kuolromte fan it skip.

title: Brân útbrutsen op fiskkotter yn Harns

maintext: De brânwacht is moandeitemoarn útriden foar in brân yn in fiskkotter, dy't oan de Langelijnbaan yn Harns leit. De brân is yn de kuolromte fan de kotter. De brânwacht is mei meardere ploegen útriden om it fjoer te blussen. Mear ynformaasje is der op dit stuit noch net bekend.


title: Sluting teäterkafee De Oosthoek is mei pine yn it hert

maintext:
Mei pine yn it hert hawwe de eigeners besletten op te hâlden mei teäterkafee De Oosthoek oan de Aldebiltdyk. De lampen binne al fan it plafond helle, de stuollen oan de kant skood, de teätertechnyk is der ek al út - it beslút stiet fêst. Jierrenlang siet it lytse teäter mei 65 sitplakken samar fol. Bekende Nederlânske artysten as Maarten van Rossem, Wim Daniëls, dichter Jean Pierre Rawie en it duo Joop & Jessica kamen nei Sint-Jabik ta.
Mar dit jier sit de klad der yn, der wurde gewoan te min kaarten ferkocht. En dat hat te krijen mei it grutte teäteroanbod yn de omjouwing, fertelt teäter-organisator Hans Hoitsma. Yn it ramt fan Kulturele Haadstêd is der safolle te dwaan dit jier, dat it publyk no kiest foar oare aktiviteiten. It teäter dêrom in jier stillizze kin net samar, seit Hoitsma, dan binne jo it fêste publyk ek kwyt. Dus dêrom ha se der foar keazen om it teäterkafee fuortendaliks te sluten.
De foarstellingen dy't al boekt wiene foar dit jier, geane net troch. De Oosthoek bliuwt noch wol bestean. It kafee wurdt faak ôfhierd foar feesten en partijen.


description: De sealfuotbalfroulju fan Drachtster Boys binne de finales om it kampioenskip fan Nederlân begûn mei ferlies. Yn de útwedstriid by Pernis gie de ploech fan

title: Drachtster Boys ferliest earste finalewedstriid fan Pernis


description: It gemeentehûs fan Eaststellingwerf hat in nije publykshal dy't derfoar soarchje moat dat de gemeente tichter by de minsken komt te stean.

title: Publykshal gemeentehûs Eaststellingwerf moat soargje foar ferbining

maintext: De publykshal hat in ynteraktive flier krigen dêr't je bygelyks fuotbalje kinne mei in ynteraktive bal. De hal hat keunstdeiljocht en fernijde balys en dêrtroch in nije útstrieling krigen. De green wall is in biologyske, duorsume plantemuorre. "We wilden wat meer privacy regelen voor onze inwoners en we willen iets laten zien dat past bij Ooststellingwerf", fertelt wethâlder Marcel Bos.


title: Seehûnesop meitsje mei resept út Arktysk itensiedersboek

maintext:
Op It Amelân wurdt wurke oan in Arktysk itensiedersboekje. Dat bart nei oanlieding fan it Hidde Dirks Kat-jier. Dat wie in walfiskfarder fan It Amelân. Yn it boekje stean resepten fan ûnder mear seehûnesop en walfiskfleis, wol mei fleisferfangers út ús eigen tiid. Njonken de resepten steane der ek nuveraardichheden yn it boekje, lykas wêrom't iisbearefleis net sûn is foar minsken en oer hoe't de walfiskfarders op Grienlân oan har fitamine C kamen.
It Arctisch Kookboekje wurdt op 26 maaie útbrocht. Yn it lânbou- en juttersmuseum Swartwoude yn Buren set dan ek in tentoanstelling útein mei ferhalen fan froulju fan walfiskfarders en fiskers. Earder ferskynde ûnder oare al it herskreaune deiboek fan Hidde Dirks Kat, it út it Frysk oersette Duivelsdag op Groenland fan Ype Poortinga.


title: Jong Cambuur wint beker foar belofteteams

maintext:
Jong Cambuur hat moandeitejûn de beker foar belofteteams wûn. Yn en tsjin Zwolle wie de ploech fan trainer Dennis van der Ree mei 3-1 te sterk foar de thúsploech. Cambuur like de oerwinning nei de earste helte al yn 'e bûse te hawwen troch doelpunten fan Boutzamar en Narsingh. Troch it missen fan ferskate kânsen koe Jong PEC Zwolle yn de 72e minút weromkomme yn de wedstriid troch in doelpunt fan Benschop. Yn de slotsekonden makke Jong Cambuur dien wurk troch in doelpunt fan Schols.
Grutte ôfwêzige by de wedstriid wie it fuotbalbûn KNVB en dêrtroch wie de beker net yn Zwolle. Dy kaam dus ek net yn it besit fan Cambuur.


description: Spesjalistyske help oan bern stiet ûnder druk. Heechleararen, lektoaren, dokters, plysje, âlden, bern en oaren freegje de polityk om aksje.

title: Helporganisaasje Fier nei Twadde Keamer mei manifest foar help oan bern

maintext:
Direkteur Anke van Dijke fan helporganisaasje Fier út Ljouwert biedt tiisdei yn Den Haag in manifest oan mei de oprop de spesjalistyske soarch feilich te stellen. It giet bygelyks om topklinyske spesjalistyske help oan bern mei in psychoaze of in bipolêre steurnis, bern mei ytstoarnissen of bern dy't te krijen ha mei loverboyproblematyk.
Gemeenten ferantwurdlik
Yn 2015 binne gemeenten ferantwurdlik wurden foar de jeugdhelp. En dy gemeenten ha ynset op jeugdhelp tichteby hûs en op previnsje. Mar net alle problemen binne tichteby hûs op te lossen, seit Fier-direkteur Anke van Dijke.
"Er blijven altijd kinderen die zeer specialistische zorg nodig hebben. Zorg die soms maar op één of enkele plekken in Nederland voorhanden is. Bij de stelselwijziging in de jeugdzorg is onvoldoende nagedacht over de positionering en financiering van deze hulp. Hierdoor dreigt deze schaarse zorg te verdwijnen."


description: It Kulturele Haadstêdprojekt 'Colorfield Performance' krekt bûten Sleat krijt hieltyd mear foarm. Alle dagen komme der keunstners út hiel Europa om ien dei

title: Ynternasjonale keunstners folje 499 sielepanielen

maintext: Keunstners, dat binne betiden bysûndere fûgels. Tenminsten, dat fynt keunstner Dirk Hakze. It like him fantastysk om yn it ramt fan Kulturele Haadstêd in hiele grutte groep keunstners by inoar te setten en har ien grut keunstwurk meitsje te litten. Yn de bûtenloft... en dus stean der yn Sleat no 499 panielen yn de greide. Opsteld yn in grutte trijehoek mei siden fan 144 meter. Oant en mei ein septimber komme der alle dagen in hânfol keunstners út lannen út hiel Europa nei Sleat om in paniel op te fleurjen. De minsken hoege har mar oan ien regel te hâlden: it keunstwurk moat kleur ha.


description: Yn Smellingerlân binne ferline jier 13 hûzen boud dy't te ticht by heechspanningslinen steane, wylst de Gezondheidsraad en it ministearje advisearje om dat

title: Smellingerlân boude hûzen te ticht by heechspanningsmêsten

maintext: Dat meldt RTL Nieuws. Neffens de sûnensried en it Ryk binne der mooglik risiko's op kanker by bern, ast ticht bij in heechspanningsmêst wennest. Njonken yn Smellingerlân waarden de ôfrûne jierren yn noch fiif oare gemeenten in lytse hûndert hûzen boud yn gebieten dêr't mooglik in te heech risiko op kanker is. Netbehearders binne der net bliid mei. It is tsjin de ôfspraken yn, sizze se.


title: Waadkampus op It Amelân no offisjeel iepen

maintext:
It Amelân hat sûnt woansdei offisjeel in Waadkampus. Der binne twa wurklokalen en fergaderromtes yn de kampus, dy't bedoeld is as netwurkorganisaasje en om ûnderwiis en ûndersyksprojekten te hawwen op it mêd fan it Waadgebiet. It idee derachter is dat in eilân in moai natuerlik ôfbeakene gebiet is en dêrmei in perfekte eksperimentearromte is. De kampus sit yn it Natuurcentrum Ameland.
Neffens deputearre Klaas Kielstra kin de Waadkampus direkt bydrage oan de ferbreding fan de ekonomy op it eilân.


title: Foarljochtingskampanje om jonge seehûnen gewurde te litten

maintext:
Seehûnesintra begjinne mei in foarljochtingskampanje om minsken der op te wizen, dat se seehûnen en har jongen mei rêst litte moatte. Soms liket it as oft in seehûnejong yn 'e steek litten is, mar de mem is dan meastal wol yn de buert. It gûlen fan in jong is de normale manier, om kontakt te sykjen mei de mem.
Ut ûndersyk hat bliken dien dat folle minder jongen ferlet ha fan help as tocht wurdt. Troch se gewurde te litten, kin ûnnedige opfang foarkaam wurde, sizze de seehûnesintra. By twivel kinne minsken belje mei it sintrum dat it tichtste yn de buert leit.


title: Undernimmers Achtkarspelen meie sneinsiepening sels bepale

maintext:
Undernimmers yn de gemeente Achtkarspelen meie tenei sels witte oft se op snein iepengean. Dat stiet yn it kolleezjeprogramma fan de nije koälysje fan CDA, GemeenteBelangen en ChristenUnie. De gemeente of in ûndernimmersferiening ha gjin foech oer it beslút, om al dan net op snein iepen te gean.
De fraksjes, dy't tegearre in mearderheid fan 12 fan de 21 sitten ha, ha ek besluten om de gemeentlike lêsten net fierder te ferheegjen as de jierlikse ynflaasjekorreksje. Oanfragen fan bedriuwen dy't harren yn de gemeente fêstigje wolle, wurde flugger ôfhannele. Achtkarspelen krijt boppedat in enerzjyloket dêr't minsken dy't duorsum wenje wolle, terjochte kinne foar help.
Gearwurking
De koälysjepartijen binne it ek iens wurden oer in fierdere gearwurking mei buorgemeente Tytsjerksteradiel, mar se fine wol dat Achtkarspelen in selsstannige gemeente bliuwe moat. "Samenwerking wordt toegejuicht, mar een fusie is niet aan de orde."
It nije kolleezje giet nei alle gedachten op 24 maaie oan de slach. Margreet Jonker fan Westergeast wurdt nei alle gedachten wethâlder út namme fan de ChristenUnie, Jouke Spoelstra en Harjan Bruining foar it CDA en Max de Haan foar GBA.


title: Marit Bouwmeester klimt nei twadde plak yn La Rochelle

maintext:
De Fryske sylster Marit Bouwmeester is tiisdei nei it twadde plak fan it klassemint klommen op it EK Laser Radial yn it Frânske La Rochelle. De Olympysk kampioene hat no mei-inoar sân punten.
Oan de lieding yn it klassemint giet de Nederlânske Maxime Jonker. Sy wûn trije fan de fjouwer races en einige ien kear as achtste. Nei ôflûken fan it minste resultaat, stiet se no boppeoan mei trije punten.
Mirthe Akkersman stiet op plak nûmer 23 yn it klassemint.
Tiisdei waarden twa wedstriden fersyld. Mei-inoar hawwe no fjouwer wedstriden west.


title: Hynsteklinyk Aldeholtpea ticht om besmetlik firus

maintext:
Fanwegen in besmetlik firus is de Sporthynderklinyk yn Aldeholtpea fuortendaliks sletten. Der wurde gjin hynders mear oan- of ôffierd oant de útbraak fan it firus folslein ûnder kontrôle is.
Ien fan de hynders op de klinyk hat in neurologyske foarm fan rhinopneumonie. Hynders kinne dêrtroch ferlamme reitsje.


title: LDODK giet ûnderút yn Amsterdam

maintext:
De kuorballers fan LDODK hawwe snein yn de Eareklasse A ferlern fan Blauw-Wit. Op it fjild yn Amsterdam wie de thúsploech mei 22-15 te sterk.
Even op foarsprong
De ploech út De Gordyk koe yn de earste helte noch goed meikomme. LDODK hie sels in grut diel fan dy earste helte in foarsprong te pakken. By it skoft wie it lykwols dochs 12-10 foar Blauw-Wit.
Blauw-Wit rint út
Yn de twadde helte rûn Blauw-Wit fierder út op LDODK. Nei tsien minuten wie it ferskil fiif punten: 17-12. Dêrnei kaam LDODK noch even werom, mar úteinlik wie Blauw-Wit dochs te sterk.
Fjirde
LDODK stiet nei it ferlies fjirde yn de Eareklasse A, mei likefolle punten as Blauw-Wit, de nije nûmer trije.